ועדת הכלכלה, כנסת 17, פרוטוקול מספר 24, 2006-06-13 11:30

משה כחלון: בארצות הברית זה מוסדר?

יורם מוקדי: כרגע זה מוסדר בצורה כזאת שאומרת: אפשר, אבל בבקשה תספרו.

יורם מוקדי: איך מספרים בתכנית אמריקאית?

יורם מוקדי: אתה רואה בסוף קרדיטים, שאתה צריך להיות בלש כדי להבין את זה.

יורם מוקדי: יש גופים צרכניים אמריקאיים שמאוד מאוד לא אוהבים את התופעה הזאת, אבל כרגע זה משהו שהוא כל כך חלק מתעשיית הקולנוע והטלוויזיה האמריקאית שהמלחמה היא לא פשוטה.

יורם מוקדי: רשות הסחר האמריקאית אמרה שאין עם זה בעיה.

יורם מוקדי: הרגולטור האמריקאי לא אמר עד היום את האמירה שלו ובעצם מה שברור הוא, שהצופה האמריקאי לא יודע מה הוא רואה.

יורם מוקדי: מה החששות משילוב אלמנטים במוצרים?

יורם מוקדי: אם במצב רגיל מישהו מפיק תכנית, למשל תכנית דרמה, אז המפיק פוגש את הבמאי והתסריטאי והם יוצרים יצירה.

יורם מוקדי: ברגע שנכנס אלמנט מסחרי, הוא יכול להשתלט על התוכן ולהביא אותו לכיוונים מסויימים.

יורם מוקדי: זה יכול להיות שהגיבור יצטרך לנסוע ברכב מחברה מסויימת.

יורם מוקדי: אולי המידע בתכניות אינו אובייקטיבי?

יורם מוקדי: אולי מישהו משלם עבורו?

יורם מוקדי: זאת בעיה מאוד מאוד קשה.

יורם מוקדי: אם אנחנו מדברים על תכנית עיתונאיות ועל מערכת, הדבר האחרון שאתה רוצה זה אלמנטים מסחריים שמספקים את התוכן.

יורם מוקדי: הנקודה השניה, ולא פחות חשובה, היא ההגנה על הצרכן.

יורם מוקדי: אם הפרסום גלוי אז אין בעיה.

יורם מוקדי: אם הוא סמוי, הרי שהצרכן לא יודע שמוכרים לו משהו והוא לא מפעיל את מנגנוני ההגנה.

יורם מוקדי: התפיסה הרווחת אומרת, שצריך לתת לצרכן את המידע.

יורם מוקדי: אני אומר תפיסה רווחת, כי כבר קראתי מאמרים ופגשתי אנשים שאומרים: "למה צריך לספר לצרכן?

יורם מוקדי: מדוע נקודת המוצא היא שתמיד הצרכן צריך לדעת שמוכרים לו?".

יורם מוקדי: כל האנשים שנוגעים לסוגיה הזאת, סוברים שמן ההגינות ומן הראוי שצרכן יידע שמוכרים לו משהו.

יורם מוקדי: וכשלא מוכרים לו, הוא יידע שזאת סביבה נקיה ולא מוכרים לו מוצר.

יורם מוקדי: בכל העולם יש את הדיון הזה והויכוח הזה והרגולטורים השונים מתחבטים בה.

יורם מוקדי: זאת סוגיה שלא רק ראוי לנהל בה דיון ציבורי, אלא גם ראוי לקיים אותו פה.

יורם מוקדי: להערכתי הוא יגיע לשולחן הוועדה הזאת לא רק היום.

יורם מוקדי: אקדים ואומר שבכבלים ובלוויין אסור לפרסם, כך ששם השאלה היא הרבה יותר פשוטה.

יורם מוקדי: לא משנה אם זאת פרסומת סמויה או גלויה, זה אסור.

יורם מוקדי: לכן תופעה, כמו המקרה האחרון, שבו שמו פרסום לוגו של בנק מסויים בתכנית ספורט מסויימת, הוא פרסום אסור.

יורם מוקדי: השאלה מתמקדת בערוצים בהם מותר לפרסם.

יורם מוקדי: פרסומת מותר לעשות היום בישראל רק בערוצים 2, 10, 9 ו-24.

יורם מוקדי: אם תרצו שאסביר עכשיו את נושא ההסדרה שניסינו לעשות, אני אשמח.

יורם מוקדי: אם לא, אעצור כאן.

משה כחלון: אם יש הערות בקצרה להקדמה של יורם, נשמע עכשיו, ואם לא, נתקדם בדיון.

סמדר בן נתן: לא אמרת באיזה מדינות הפרסום השיווקי הוא אסור.

יורם מוקדי: יש הרבה מאוד מדינות שבהן זה אסור.

יורם מוקדי: אם תדבר עם הרגולטור השבדי, הצרפתי, הגרמני, הם מאוד מפחדים מהדבר הזה.

יורם מוקדי: תדבר עם הרגולטור ההולנדי והספרדי, הם חושבים שזה דבר נהדר.

יורם מוקדי: אפשר למצוא דוגמאות לכל דבר לכן אני האחרון שאגיד לכם שבעולם זה מותר.

יורם מוקדי: יש מקומות שמותר ויש מקומות שאסור.

יורם מוקדי: האירופאים עשו קפיצת דרך ביחס לאיסור המאוד מאוד גורף.

יורם מוקדי: האמריקאים, לטעמי, לא עושים את תפקידם ברגולציה.

יורם מוקדי: זאת דעתי, אבל לא רק דעתי.

יורם מוקדי: אני מסכים עם עורכת דין בן נתן שיש מדינות שבהן זה אסור.

יורם מוקדי: הגרמנים, לאחרונה, הופתעו, כשגילו בשידור הציבורי שלהם, טלנובלה שרצה הרבה מאוד זמן, שהיה שם אלמנט מסחרי וזה זעזע אותם מאוד.

יורם מוקדי: זה מלמד שהפרסום הסמוי, ככל שהוא סמוי יותר, הוא בעצם עובד יותר טוב כי הרגולטורים המוכשרים לא מצליחים למצוא אותו.

יורם מוקדי: יש פה משחק של חתול ועכבר ויש שוק שחור, שבהחלט מחייב בחינה.

אלון שטרוזמן: אני מהוט.

אלון שטרוזמן: אני מייצג את אחד מגופי השידור שמאמינים שהפרסום יהיה מותר מתישהו, ושנכון להיום תוכן שיווקי ושיתופי פעולה, בגבול הטעם הטעם, זה משהו שהוא לגיטימי.

אתי בנדלר: לגיטימי או לגאלי?

אתי בנדלר: תשתמש במילים עבריות כדי שכולם יבינו.

אתי בנדלר: אולי הוא ראוי לטעמך, הגם שלא ברור שהוא מותר.

אלון שטרוזמן: אני יודע שהיו מאבקים בין מגזרים שונים של גופי השידור.

אלון שטרוזמן: למעשה התוכן השיווקי או הפרסום הסמוי נהגה והיה בשימוש על ידי כל המגזרים: יוצרים, בימאים, מפיקים, גופי שידור.

אלון שטרוזמן: עוד לפני שבאו גופי השידור ואמרו: "תנו לנו לחיות", יוצרים ומפיקים עצמאיים שילבו מוצרים בסרטים שלהם.

אלון שטרוזמן: זה מוכיח שבעצם אין היום מגזר בתעשייה הטלוויזיונית או הקולנועית שלא מאמין שהנושא הזה הוא כמעט הכרחי לקיום של עשייה מהסוג הזה.

איילת בן ציון: אני מהרשות השניה.

איילת בן ציון: צריך לזכור, בתחילת הדיון הזה, שהטריגר של הפרסום הסמוי זה רצון של מפרסם להיכנס לתוך תוכן כדי להשפיע על צופה.

איילת בן ציון: אז מה שנאמר כעת הוא לא מדוייק.

איילת בן ציון: זה לא שהיוצרים מבקשים להשתמש בפרסום סמוי כדי לקדם את היצירה שלהם.

איילת בן ציון: הטלוויזיה היא קודם כל מקום לקידום של תוכן, של יצירה, טיפוח של תרבות של חברה.

איילת בן ציון: הפרסומת מגודרת במקום מאוד מסויים.

איילת בן ציון: זה שהיא מנסה לפרוץ את הגדרות, ולהיכנס גם לתוך התוכן, זאת תופעה שאנחנו צריכים לשקול את ההשלכות שלה, הן מבחינת איכות התוכן, הן מבחינת הצרכנים והצופים והן מבחינת עצמאות היצירה.

איילת בן ציון: לכן צריך לשים את זה בקונטקסט הנכון ולא להגיד שכל המגזרים מאוד שמחים לעשות את זה.

איילת בן ציון: יש לזה השלכות לכאן ולכאן.

איילת בן ציון: קודם כל צריך לחשוב מי הצרכנים של הטלוויזיה?

איילת בן ציון: מה המטרה שלה במדינה שלנו?

איילת בן ציון: האם אנחנו רוצים שהיא תקדם רק נושאים פרסומיים?

איילת בן ציון: האם אנחנו רוצים שגורמים מסחריים יקבעו את התכנים ואת האג'נדה התוכניתי שהילדים שלנו ואנחנו צורכים בטלוויזיה?

איילת בן ציון: אלה השאלות הראשוניות שאנחנו צריכים לשאול.

איילת בן ציון: אז אנחנו צריכים לתת לזה את ההתייחסות הציבורית, האתית, הכלכלית, מכל הכיוונים.

נורית דבוש: אני חושבת שהחלק הראשון של הדיון הוא משהו שאנחנו צריכים לאגד אותו על פניו.

נורית דבוש: הכללים לגבי תוכן שיווקי או פרסום סמוי הם מאוד ברורים, בהירים הם משפטיים ואנחנו מכירים אותם ומנסים לפעול על פיהם.

נורית דבוש: אבל נוצרה מציאות חדשה ואנחנו, כמועצה מקצועית, נדרשים לשאלה של תוכן שיווקי מההיבט המקצועי שלה.

נורית דבוש: ההיבט המקצועי שלה הוא טריגר שנובע משני היבטים, שלא קשורים ישירות לטלוויזיה, אבל קשורים ישירות למקצוע.

נורית דבוש: אנחנו חשים, גם בארץ, וגם בעולם, שכולם הולכים לכיוון של מיצוב ומיתוב.

נורית דבוש: הפרסום בהיבט המסורתי שלו כבר לא מספק את הסחורה.

נורית דבוש: אנחנו מדברים על מיצוב ומיתוב.

נורית דבוש: מי שמדבר על מיצוב ומיתוב, וכל איש מקצוע, יודע שמיצוב ומיתוב פירושו תוכן.

נורית דבוש: הדבר השני אלה ההיבטים הכלכליים.

נורית דבוש: ההיבטים הכלכליים בערוצי ה"ברודקסט" כיום הם היבטים כלכלים חשובים ויש להם משמעות גדולה.

נורית דבוש: לצורך העניין הזה, מה שעשינו במועצת הרשות השניה, בישיבה הראשונה שלנו, פנינו לאדם שמן הסתם מעמדו הציבורי ידוע וברור.

נורית דבוש: בגלל ההיבטים שהם חינוכיים, ציבוריים וכלכליים פנינו לפרופ' אסא כשר והעמדנו אותו בראש ועדה שתבחן את כל השאלות בסוגיה הזאת משום שהנושא הזה, בעינינו, הוא אחד הנושאים החשובים והאקוטיים ביותר לגבי החברה הישראלית - איך תיראה הטלוויזיה ואיך היא תיראה בעולם הפרסום מול עולם התרבות?

נורית דבוש: הכנסנו פנימה לתוך הוועדה גם את היוצרים מפני שליוצרים יש היבטים אחרים לחלוטין ורצינו שהם יהיו שותפים לתהליך הזה.

נורית דבוש: יושב שם פרופ' זאב סגל, שהוא משפטן ידוע וכולכם מכירים אותו.

נורית דבוש: אנחנו חושבים שהסוגיה הזאת נוגעת לכל המיגזרים כולם, החל מילדים וכלה במבוגרים.

נורית דבוש: לכן כל הדיון הזה הוא דיון שהוא חשוב אבל אני מציעה שנחכה למסקנות הוועדה.

נורית דבוש: יבואו מסקנות הוועדה, נביא אותן לפה.

נורית דבוש: אם יעלו פה מסקנות בנושא הזה, נראה לי שאנחנו מעקרים מתוכן עבודה של שנה וחצי של ועדה שבפניה הופיעו כל מי שיש לו רלוונטיות לעניין הזה וכל מי שיש לו השלכה לעניין הזה.

נורית דבוש: לכן אולי כדאי לתת לוועדה לסיים את תפקידה.

נורית דבוש: היא עומדת לסיים את עבודתה בסוף החודש הזה.

משה כחלון: אין לנו כוונה לעקר מתוכן עבודה של אף אחד, אנחנו רוצים רק להוסיף ולשפר.

משה כחלון: נורית, כרגע מתקיימות פרסומות סמויות או תוכן שיווקי בערוצים בערוצים 2 ו-10, שאת ממונה עליהם?

נורית דבוש: קודם כל צריך להיות תמים בשביל להגיד שלא מתקיים – מתקיים.

נורית דבוש: באומץ לב ציבורי אני אומרת לך, כיו"ר המועצה: תוכן שיווקי מתקיים בערוצים 2 ו-10.

נורית דבוש: האם הרשות השניה עושה כל מה שהיא יכולה כדי לאכוף את החוק בעניין הזה?

נורית דבוש: – כן.

נורית דבוש: האם 30% מההפרות השנתיות הן הפרות שקשורות בתוכן שיווקי?

נורית דבוש: – כן.

נורית דבוש: 30% מההפרות הרגולטוריות של ערוצי 2 ו-10 הן בנושא תוכן שיווקי.

משה כחלון: אם כך, לא צריך לעשות הפסקה לפרסומות, אפשר לצמצם את הזמנים.

נורית דבוש: הפרה פירושה, שאנחנו כרגולטור הגענו למסקנה שהזכיין עובד בניגוד לחוק.

נורית דבוש: אנחנו פונים אליו ומבקשים את התשובות שלו.

נורית דבוש: זה מגיע, בסופו של דבר, כתהליך רגיל לועדת ערר.

נורית דבוש: אנחנו נוטלים מהם זמן מהפרסום, מדובר בהרבה מאוד כסף.

נורית דבוש: אנחנו עובדים כאילו עבודת הוועדה לא קיימת.

נורית דבוש: אנחנו עובדים לפי הכללים שקיימים כרגע.

נורית דבוש: אני לא יכולה להגיד לך שאנחנו מצליחים לפתור את כל השאלות ולאכוף את זה בכל התכניות ובכל הערוצים כל הזמן.

משה כחלון: אני רוצה לנצל את השהות שלך פה.

משה כחלון: תמיד בפרסומות מגבירים את הווליום.

משה כחלון: כל פעם אשתי חושבת שאני מגביר.

משה כחלון: אתם מטפלים בזה?

נורית דבוש: זאת שאלה אמיתית שאנחנו מתחבטים ומתלבטים בה.

נורית דבוש: אנחנו חושבים שזה רע.

נורית דבוש: הקמנו ועדה ציבורית שבראשה עומד אייל בוחבוט.

נורית דבוש: בסופו של דבר התברר שיכולה להיות לנו שליטה מחדר השידור על העניין הזה.

נורית דבוש: פנינו לשלושת הערוצים המשדרים, דרשנו מהם רכישה של מכשור המונע את העליה בעוצמת הקול.

נורית דבוש: בסוף החודש הזה כבר יפסיקו להעלות לך את הווליום.

משה כחלון: אז יש לנו כאן בשורה.

אייל מלובן: כשמדברים על תוכן שיווקי אנחנו די מתעלמים ממה שקורה.

אייל מלובן: כל מי שרואה סרטים מאז קונילמל, תוכן שיווקי שזור ונמצא בפנים וזה חלק מהעבודה.

אייל מלובן: בעצם תוכן שיווקי לא מוגבל על תעשיית הקולנוע לחלוטין.

אייל מלובן: אתה יכול ללכת לראות סרט ולראות תוכן שיווקי כמה שאתה רוצה.

אייל מלובן: רוב סרטי הקולנוע, בעשר השנים האחרונות, מגיעים גם לצופי הטלוויזיה ושם אין רגולציה בכלל ואין פיקוח.

אייל מלובן: לעניות דעתי, ולעניות דעתם של חלק מהחברים שלי, צריך לראות מה התועלת של התוכן השיווקי, למה הוא בא?

אייל מלובן: אם הוא מביא עוד כסף ליצירה, יש לו חשיבות גדולה ורבה.

אייל מלובן: אם למשל, בסקס ובעיר הגדולה היא יושבת ליד מחשב , ולא משנה אם זה אפל או כל מחשב אחר, התמורה תיכנס ליצירה, בנוסף לתקציב שהזכיין מחוייב להשקיע בהפקה.

אייל מלובן: אם זכיין בגוף מסויים חייב להשקיע 100,000 דולר ביצירה בז'אנר עילי, אנחנו רק נרוויח מכך.

אייל מלובן: תבוא עוד כסף ליצירה, היצירה תושבח ולא יצלמו דרמה במדינת ישראל - דרמה מייצרים בסביבות של 8 עד 10 דקות, שזה לא סטנדרט בשום מקום בעולם.

אייל מלובן: פיצ'ר ישראלי מצלמים ב-3 שבועות.

משה כחלון: אייל, אבל אתה שולל ממני את האפשרות להחליט אם אני רוצה כרגע לצפות בפרסומת.

משה כחלון: דוגמא יותר טובה: לבן שלי יש סרט שיש שם פרסום סמוי למוצר סמוי שאני לא רוצה שהבן שלי ייחשף אליו.

משה כחלון: ברגע שאני יודע שיש פרסומת מסויימת אני יכול להעביר תחנה.

משה כחלון: פה אתה שולל את זה ממני.

אייל מלובן: גם את זה ניתן לפתור.

אייל מלובן: שתהיה שקופית לפני ויגידו שהתכנית נעשתה בחסות חברת הפקות אייל, או כל חסות אחרת.

אייל מלובן: ניתן לפתור את הבעיות האלה.

אייל מלובן: אבל אני מדבר על המהות - מה התרומה של הדבר הזה?

אייל מלובן: איפה זה בא לתוך הדבר?

אייל מלובן: כשיאיר לפיד היה בהופעה מסוימת בנעליים מסוימות, כולם התעניינו בנעליים.

אייל מלובן: זה תוכן שיווקי כי רואים את המוצר שלו.

אייל מלובן: בכל תכניות האירוח ישנן כורסאות כאלה ואחרות.

אייל מלובן: מקבלים את זה כחסות וזה תוכן שיווקי.

אייל מלובן: אין סוף לדברים האלה ואין הגבלה.

אייל מלובן: בוא נגיד איפה לא צריך להיות תוכן שיווקי.

אייל מלובן: לא יעלה על הדעת שבסדרה דוקומנטרית, לצורך העניין, שהאחים עופר יממנו אצל אילנה דיין פרק על בתי הזיקוק.

אייל מלובן: הרי זה לא יעלה על הדעת.

אייל מלובן: שם זה לא רלוונטי.

אייל מלובן: אבל בדודו טופז, או מחפשים את המטמון עם ארז טל, הוא לא צריך את התוכן השיווקי, הוא גם ככה מקבל, כי רואים את זה.

אייל מלובן: ב"רצים לדירה" רואים את כל הג'יפים ואת הדירות.

אייל מלובן: זה לא תוכן שיווקי?

אייל מלובן: על מי אנחנו עובדים?

אייל מלובן: כל המשתתפים נסעו באותה סדרה של ג'יפים.

אייל מלובן: הם לא נסעו אחד ברום כרמל והשני בסוסיתא, כולם נסעו באותו תוכן שיווקי.

אייל מלובן: לכן התוכן השיווקי הזה יש לו חשיבות גדולה מאוד להמשך קיום היצירה.

אייל מלובן: התוכן השיווקי צריך לבוא מעל התקציב שהרגולטור מחייב אותו.

אייל מלובן: זה ייתן אפשרות להשביח את היצירה כפי שזה קורה בהרבה מקומות בעולם.

אייל מלובן: לשם צריך לשאוף ולתת את המסמרות האלה, בשלב הראשון.

אייל מלובן: יושב פה לאון.

אייל מלובן: לעשות וידאו קליפ לזמר מתחיל, עושים את זה כולם בהתנדבות.

אייל מלובן: אבל אם אותו זמר מתחיל שר ונוסע באוטו כזה ואחר, ואותה חברה תיתן את הכסף, ואפשר לעשות לו וידאו קליפ, לאותו יוצר צעיר, למה שלא נעשה את זה?

אייל מלובן: כמובן שמדובר רק בערוצים המותרים.

רונית תירוש: זאת בדיוק הנקודה לגביה רציתי לשאול.

רונית תירוש: מה שווה כל הרגולציה אם לערוץ 1 יש אגרה, לערוץ 2 יש פרסומות ולכבלים יש את התשלומים?

אייל מלובן: בערוץ 1 יש תוכן שיווקי מיום הקמתו.

רונית תירוש: קודם כל יש פה הרחבה של הנושא.

רונית תירוש: יש הסדרה.

רונית תירוש: אז מה?

רונית תירוש: פרצנו אותה?

רונית תירוש: צריך לדבר על זה.

רונית תירוש: אם כן, נייחד את זה רק לערוצים שממילא הרגולאטור איפשר פרסומות, או לחילופין, אם יש מקום להתדיין מחדש, אז בואו נפתח את זה ואולי ניתן לעוד ערוץ.

רונית תירוש: הדבר השני, גם אם מדובר בערוצים שממילא הותרה הפרסומת בהם, אי אפשר להתעלם מחוות דעת, גם של בגץ וגם מקומות אחרים, שיש סכנה בפרסום סמוי, בניגוד לפרסום גלוי.

רונית תירוש: אחד הפתרונות היא לשים שקופית או כל גילוי נאות אחר שיגיד: "רבותי, אתם צופים בפרסומת".

רונית תירוש: כמובן לא לאפשר את זה במסגרת ההסדרה לערוצים שמטפלים בחינוך, בילדים ועוד כהנה וכהנה.

משה כחלון: חברת הכנסת תירוש, אין לך שליטה על זה.

משה כחלון: ילדים רואים גם סרטים שאינם מיועדים להם.

משה כחלון: באמת הילדים הולכים לישון ב-20:00.

רונית תירוש: תמיד אפשר לעקוף, אבל לפחות נעשה סדר היכן שזה ממש בולט ובידינו לעשות סדר.

רונית תירוש: אני באה עכשיו מדיון על הימורים בלתי חוקיים, אז מה?

רונית תירוש: תמיד יש מי שיפרוץ את החוק ויעקוף אותו.

רונית תירוש: הדבר הנוסף, אם אנחנו כבר מתירים או מאפשרים את הפרסומות האלה בערוץ 1 או במקומות אחרים, בהם לא הותר מלכתחילה, אז בואו נחשוב מחדש על כפל הכנסות של אותו ערוץ.

רונית תירוש: הרי אישרנו, במסגרת ההסדרה, אישרו הכנסה ממקור אחד.

רונית תירוש: אם יש פה עוד מקור, אז אולי שיוזילו את העלות לאזרח כי יש לכם כעת מקור הכנסה נוסף.

רונית תירוש: זה למקרה שנרחיב את ההיתר הזה.

לי טורסטון עדני: אני נמצאת פה באופן פרטי.

לי טורסטון עדני: אני מנכ"לית של משרד יחסי ציבור.

לי טורסטון עדני: אני רואה שלאט לאט שהתוכן השיווקי פוגע בנו, משרדי יחסי הציבור.

לי טורסטון עדני: פתאום אנחנו מוצאים את עצמנו מציעים תכניות בוקר או תכניות צרכניות למיניהן, ואומרים לנו : "אין בעיה, תיקנו בבקשה את הנושא.

לי טורסטון עדני: שיבוא מנכ"ל החברה וידבר כמה שהוא רוצה על מזרנים או ידבר על כל דבר אחר, אבל תשלמו כסף".

משה כחלון: לתכניות בוקר?

לי טורסטון עדני: לתכניות בוקר, לתכניות צרכנות, לתכניות רבות בטלוויזיה.

לי טורסטון עדני: רבותי, בגלריית המומחים יושבים מומחים ששילמו כסף כדי להיות שם, וזה דבר פסול.

לי טורסטון עדני: זה פשוט יגרום לנו, קודם כל לסגור בעתיד את משרדי יחסי הציבור, לפטר עובדים.

לי טורסטון עדני: אני לא נגד תוכן שיווקי, אבל תוכן שיווקי - - - אני לא

משה כחלון: אם מישהו ינסה למכור לך את מהדורת החדשות תגידי לי.

לי טורסטון עדני: אל תדאג.

לי טורסטון עדני: גם בערוץ 10 נכנסים תכנים בחדשות של כל מיני צימרים בצפון ששילמו עליהם כסף.

קריאה: אבל הדיון הוא על מהות ולא אם את מרוויחה כסף.

משה כחלון: הכסף זה גם מהות.

משה כחלון: אתה שומע פה על שחיתות מוסרית מהדרגה הראשונה.

משה כחלון: אם אתה מקדם מוצר שלך בתרמית כזאת, שאתה בא כאילו להתראיין כמנכ"ל ואתה מרמה את כל העולם, הדברים ברורים לדעתי.

קריאה: אבל היא מוכרת את זה בחינם.

נורית דבוש: המונח תוכן שיווקי הוא מונח סובייקטיבי.

נורית דבוש: לגבי העמדה שהעלתה פה הגברת, בנושא תכנים או רכישת תכנים מהסוג הזה בכסף, יש אמירה שהיא אמירה חד משמעית, ונדמה לי שכולנו מסכימים ואין בכלל ניסיון להסדיר את זה.

נורית דבוש: זה אסור.

נורית דבוש: ואם מישהו יודע שיגיד לנו.

נורית דבוש: אנחנו נאכוף את זה.

נורית דבוש: זאת הפרה גסה ובוטה וזה לא הנושא כאן.

נורית דבוש: אם יש תלונה היא תטופל.

נורית דבוש: זה בכלל לא הנושא של תוכן שיווקי.

לי טורסטון עדני: קניית תוכן זה תוכן שיווקי.

משה כחלון: תמשיכי בבקשה.

משה כחלון: הדברים שאת אומרת חשובים, לפחות לחברי הכנסת.

משה כחלון: אנחנו בכל זאת לא בברנז'ה ואותי זה מזעזע מה שאת מספרת.

משה כחלון: בנושא הזה, מה שקורה בעצם שזה מאפשר רק לתאגידים הגדולים לעשות את זה.

משה כחלון: עסקים קטנים ובינוניים, לא יישמע הקול שלהם.

משה כחלון: לא יכנסו אייטמים שלהם כי הם לא יכולים לאפשר לעצמם לקנות תוכן שיווקי בתכניות.

משה כחלון: זה קניית תכנים.

משה כחלון: כשאודטה הולכת לתכנית דם טבורי, במשך 3 תכניות, שחברה באה ושילמה לה על התכניות, זה קניית תוכן שיווקי.

נורית דבוש: הנושא של אודטה ייבדק על ידינו ואם זאת אמת לאמיתה, אנחנו נביא גם את הדיווח לפה.

נורית דבוש: אבל זה לא הנושא.

נורית דבוש: אי אפשר לערבב מן שלא במינו.

נורית דבוש: רכישת מידע בכסף בתכניות מהסוג הזה זה אסור.

יואל חסון: בנוסף לדיון הזה, בעקבות תלונות שהגיעו אלי, ביקשתי לקיים דיון בנושא של פרסומת לא חוקית בערוץ המונדיאל, ערוץ צ'רלטון.

יואל חסון: צפיתי במצגת של מר מוקדי ואני חייב להגיד שהתאמצת להביא דוגמאות מחו"ל.

יואל חסון: אני יכול לתת לך דוגמאות של פרסומות שמתקיימות לא רק בערוץ המונדיאל הנוכחי אלא כל הזמן, לאורך תקופה ארוכה.

יואל חסון: תכף אדבר על זה.

יואל חסון: ראשית אני רוצה לומר שאין לי שום תלונה לחברת צ'רלטון ולא לערוצים האחרים, שאני תכף אזכיר.

יואל חסון: זאת זכותם המלאה לנסות ולהרוויח כסף.

יואל חסון: אם עושים את זה בצורה חוקית, לא חוקית, בשביל זה יש את גורמי האכיפה שאמורים לאכוף, לאכוף באמת ולהגן על האזרח ולהגן על הצרכן.

יואל חסון: נכון שעכשיו העניין של המונדיאל מאוד בולט.

יואל חסון: בסופי השבוע הופצצתי על ידי אנשים ואס.

יואל חסון: אמ.

יואל חסון: אסים והודעות על העניין הזה, וגם במייל.

יואל חסון: אבל מתברר שיש כאן תופעה הרבה יותר נרחבת, במיוחד במה שקשור לערוצי הספורט.

יואל חסון: אני כמובן מדבר על יס ועל הוט.

יואל חסון: אני יכול לתת דוגמא.

יואל חסון: אנחנו רואים כאן ב"שבת בכדורגל", שייך לדעתי גם לערוץ צ'רלטון – יש לי את זה במצגת אבל הבאתי את זה בצורה כזאת – פרסומת של הטוטו בצורה ברורה מעל התוצאות, שקופית קבועה לאורך כל הזמן, במקום שאסור לשדר בו פרסומות.

יואל חסון: תגידו שזה קטן, טוטו, ספורט, קידום – בסדר גמור.

יואל חסון: יותר מזה, סטריפים שלמים של פרסומת של קלאב הוטל ברורים וחשופים.

משה כחלון: זאת לא פרסומת סמויה, זאת פרסומת גלויה.

יואל חסון: אני לא מדבר על סמויה, זאת פרסומת גלויה לגמרי ולא מותרת.

יואל חסון: אותו דבר בחברות אחרות.

יואל חסון: יש לי, אגב, דוגמאות רבות.

משה כחלון: חבר הכנסת חסון עשה עבודה יסודית בעניין.

יואל חסון: ביקשתי ממנהלת הוועדה, ולצערי לא ניתנה לי האפשרות, אבל יש כאן – לפני מספר שבועות הופץ לסוכני הפרסום, קליפ הצעה למכור להם פרסומות לערוץ 5.

יואל חסון: יש קליפ, הוא נמצא פה אצלי וזה מאוד מעניין.

משה כחלון: התחייבתי שבדיון הבא תציג את הכל.

משה כחלון: אתה כרגע חורג מהנושא.

יואל חסון: באותו קליפ, וזה מדהים, מציעים למכור פרסומות במקום שאסור לו בכלל להציג פרסומות.

יואל חסון: ואני יודע, ויש לי את הידיעה הזאת, ואולי מר מוקדי יגיד לי שלא, שהוא צפה בקליפ הזה ומסיבות כלשהן המועצה החליטה להתעלם מהעניין הזה ולא להתערב.

יואל חסון: אני אומר לכאורה, כי יכול להיות שהמידע שהגיע אלי אינו נכון.

יואל חסון: יותר מזה, יש בערוץ הספורט, וזה גם גלוי וברור, מחלקת פרסום גדולה שמוכרת ופעילה באופן שיווקי וקבוע.

יואל חסון: תראו, אם יחליטו שיש פרסומות, ואני, אגב, אישית, בעד פרסומות, אז שהציבור לא ישלם.

יואל חסון: אם יש בערוץ פרסומות, אז שהציבור לא ישלם.

יואל חסון: אנחנו ניסינו להביא את המונדיאל בחינם לציבור והצענו לאפשר חסויות.

יואל חסון: קמו עלינו ערוץ 10 וערוץ 2, כולם קמו עלינו.

יואל חסון: הם היו מאפשרים פרסומות, הייתי שמח, כי זה היה בחינם.

יואל חסון: אבל אני אומר שוב, אם זה עולה כסף לאנשים, ואנשים משלמים, אז לא יהיו שם פרסומות.

יואל חסון: אני מצפה ממועצת הכבלים והלוויין לוודא שהדברים הללו לא קורים.

יואל חסון: בסופו של דבר זה מביא לאיבוד אמון של הציבור במערכת שאוכפת את הדברים האלו, במערכת שאמורה להגן על הצרכן מפני הדברים האלה.

יואל חסון: אני אומר לכם, זאת תופעה שקיימת כל הזמן.

יואל חסון: אם אני לא אהיה מרוצה מהתשובות שאקבל היום, אני אדרוש דיון יותר מקיף ואני אביא דוגמאות, כולל דוגמאות מוקלטות מהטלוויזיה, שקיימות בידי, של פרסומות שמתקיימות, ולא סמויות בכלל, שמתקיימות כבר המון המון זמן, חודשים על חודשים.

יואל חסון: ואני שואל, איפה מועצת הכבלים והלוויין?

יואל חסון: המשפט האחרון שאני רוצה לומר בעניין זה, אני מבקש אכיפה.

יואל חסון: אני מקווה ומאמין שמועצת הכבלים והלוויין תעשה מאמץ לגבי פרסומות לא מותרות.

יואל חסון: אני מדבר על נושא פרסומות לא מותרות.

יואל חסון: אני מבקש כאן תשובות ברורות.

יואל חסון: במידה ולא אהיה מסופק מהתשובות, אנחנו נביא לכאן דוגמאות שהתופעה הזאת רחבה ובכלל לא קשורה לצ'רלטון שעשתה את זה מהסיבות שלה וזה נעצר בזמן.

משה כחלון: אנחנו נערוך על זה דיון בנפרד.

יורם מוקדי: המשיבון שלנו פתוח לכל מי שרוצה להעביר מידע.

יורם מוקדי: לערוץ הספורט מותר לשדר חסויות בספורט ישראלי.

יורם מוקדי: אז קודם כשרואים חסויות בערוץ הספורט, אם רואים חסות זה דבר מותר, גם בצ'רלטון וגם בערוץ הספורט.

יורם מוקדי: בערוצים טובים ונחמדים בכבלים ובלוויין נתגלו לאורך השנים תופעות שונות שהורדו מהמסך.

יורם מוקדי: אתם עד היום יכולים לצפות בתכניות שבהם, בהוראת הרגולטור הרשע, חולצות מטושטשות וכל מיני דברים אחרים.

יורם מוקדי: אנחנו אוכפים והפרסום שם אסור.

יורם מוקדי: יש כללים לגבי חסויות.

יורם מוקדי: כל דבר שיגיע אלינו, נשמח לטפל בו.

יורם מוקדי: הוא כרגע לא נוגע לשאלה.

יובל לב: אני נמצא פה בשני כובעים.

יובל לב: אני מנהל חברת התוכן של משרד הפרסום הגדול בישראל וכנציג איגוד חברות הפרסום.

יובל לב: יתרה מזה, אתם יכולים להסתכל עלי כילד הרע, כי אני זה שתבע את המונח תוכן שיווקי ולפיכך אני הראשון שאליו צריך לבוא בטענות לגבי מה המשמעות שלו ומה הוא כולל.

יובל לב: אני רוצה להתייחס לדבר ספציפי מאוד שיורם אמר.

יובל לב: יש לנו בעיה גדולה עם יורם.

יובל לב: הוא ליברל, יושב ראש מועצה נפלא, עושה את עבודתו נאמנה, אבל אפילו הוא קושר בין פרסום, שהוא דבר שאסור בכבלים ובלוויין, לבין תוכן שיווקי.

יובל לב: תוכן שיווקי, וכדאי שהוועדה המכובדת הזאת לא תצטרף גם היא לרשימת האנשים שתוקעים את האצבע בסכר, תוכן שיווקי כמשמעותו במהות, הוא חלק בלתי נפרד מהחיים.

יובל לב: אם אנחנו עכשיו מצלמים את דיונים הוועדה הזאת, האם צריך להעיף מכאן את המקרן של קומפק, בגלל שיש עליו שם של מותג?

יובל לב: אם מחר בבוקר חברת החדשות מצלמת הפגנה במדרחוב, האם אנחנו צריכים לבטל את האייטם ומאחור יש את הסניף של בורגראנץ'?

קריאה: אם הם שילמו, אז כן.

אתי בנדלר: אם הם שילמו והביאו את זה במיוחד.

יובל לב: הגברת המכובדת פה רוצה שיהיה תוכן שיווקי אסור, שיקדמו את המנכ"ל, שהוא הלקוח שלה, אבל לא שישלמו על זה כסף כי זה לא עובר דרכה, למרות שהיא בעצמה שמחה לגבות כסף מאותו מנכ"ל על הדבר שהיא מוכרת בחינם.

לי טורטוסן-עדני: לא במחירים כמו שאתם - - -

יובל לב: גישת איגוד חברות הפרסום היא מאוד פשוטה.

יובל לב: תוכן שיווקי, מותגים הם חלק מהחיים.

יובל לב: אנחנו רוצים לשלב אותם בתוכן בצורה מושכלת.

יובל לב: אני רוצה להגיד על שני פרוייקטים מאוד גדולים שלי אישית.

יובל לב: לא היה ולא יהיה כוכב נולד בלי סלקום, ולא יהיה את "לרדת בגדול" - - -

משה כחלון: עכשיו אני מבין מה זה הרקע הסגול.

יובל לב: סלקום לא מכר טלפון אחד.

יובל לב: לא תהיה טלוויזיה מסחרית בלי שילוב של מפרסמים בתוכן, מסיבה מאוד פשוטה.

יובל לב: תוכן שיווקי הוא בסך הכל שם שנועד להסדיר תחום שקיים מיום הקמת הקולנוע, כמו שמר מלובן אמר, והטלוויזיה.

יובל לב: שיתופי פעולה היו ויהיו שם לעד.

יובל לב: מה שצריך לעשות, כפי שמר מוקדי אמר, זה להסדיר את זה.

יובל לב: נכון להיום יש שני יושבי ראש שאני מוריד את הכובע בפניהם, גם במועצה וגם ברשות השניה.

יובל לב: הם עושים עבודה מכובדת וגדולה.

יובל לב: אני עצמי הופעתי שלשום מול פרופסור אסא כשר, יחד עם כל האיגוד ועם כל מי שמסביב.

יובל לב: אנחנו כתבנו קוד אתי שאותו אנו מחילים על עצמנו.

יובל לב: ואין חוק קשה יותר מחוק שאתה מחיל על עצמך.

יובל לב: אנחנו לא עוברים בשלוש בלילה רמזור אדום רק בגלל שהחוק אוסר אלא בגלל שאנחנו בני אדם שלא רוצים לעבור על החוק.

יובל לב: אנחנו מדווחים למס הכנסה מאותה סיבה, לא בגלל החוק.

משה כחלון: אתה רואה הבדל בין תוכן שיווקי שגובים עבורו תשלום לבין תוכן שיווקי שלא גובים עבורו תשלום?

יובל לב: אני אומר לכם למה לא.

יובל לב: יש הבדל והוא אחד.

משה כחלון: אם נכנס עכשיו לכאן צוות ומצלם את נביעות, אז הוא צילם את נביעות, אבל נביעות לא שילם לו.

משה כחלון: יובל לב: אבל נביעות יהיה מאוד שמח.

משה כחלון: דרך אגב, כמו שפלאפון היתה מאוד שמחה לסגור במחירי הפסד את העסקה עם חברי הכנסת המכובדים מכיוון שבכל פעם - - -

אבשלום וילן: עובדי המדינה.

אילן לב: כי בכל פעם שעובד מדינה מתראיין לטלוויזיה, רואים אותו עם פלאפון.

אילן לב: אז פלאפון הרוויחה או הפסידה?

אילן לב: פלאפון הרוויחה בגדול כי היא מקבלת חשיפה חינם.

אילן לב: אבל חברים, זאת לא השאלה.

אילן לב: השאלה היא מאוד פשוטה.

משה כחלון: השאלה הציבורית היא האם יש פה רמייה.

אילן לב: יפה מאוד.

אילן לב: ולפיכך, פרסום סמוי – אנחנו הראשונים נגדו.

אילן לב: פרסום חייב להיות גלוי.

אילן לב: אני הולך לחלוטין עם התרגיל שיורם עשה לפני שנה.

אילן לב: הוא שם פלאך בקליפ בערוץ 24.

אילן לב: לא רק שאף אחד לא ניזוק אלא כולם נהנו ממנו, כולל ליאור שהיה קרבן ה"ניסוי".

אילן לב: נכון?

ליאור נחמה: נהניתי?

ליאור נחמה: לא ממש.

זאב פרידמן: אדוני היושב ראש, השאלה היא האם אנחנו רוצים להגיע למצב שבו נסדיר את התחום ונגיע למצב שכל תכנית תכלול כל הזמן פרסומת?

זאב פרידמן: האם אנחנו מוכנים להגיע למצב כזה שלא יווצר מצב שבו אדם יכול לשבת מול הטלוויזיה ולא להיות חשוף לפרסומות?

זאב פרידמן: משום שגם אם נסדיר ונאמר, נשים שיקופית בהתחלה ובסוף, לא יווצר מצב שבו אדם יוכל לומר, אני לא מעוניין לצרוך פרסומת.

זאב פרידמן: אנחנו חושבים שמעבר לעובדה שיש כאן כפל תשלום, שהציבור גם משלם הוא צריך לשבת ולראות את הפרסום.

זאב פרידמן: מעבר לעובדה שיש כאן בעצם פגיעה באוטונומיה שלי להחליט האם אני רוצה או לא רוצה, יש כאן פגיעה בתחרות, משום שלא כל אחד, כפי ששמענו כאן, מסוגל להגיע לפרסומות האלה.

זאב פרידמן: יש כאן דבר עמוק הרבה הרבה יותר.

זאב פרידמן: אנחנו שומעים גם מהרגולטורים: יש פה שוק שחור והפיתרון הוא להסדיר את זה.

זאב פרידמן: אז אני מציע, בואו ניקח את חוק העונשין, נבטל אותו, לא יהיה לנו במדינת ישראל גנבים, לא יהיו רוצחים ולא אנסים.

זאב פרידמן: זה הפיתרון?

זאב פרידמן: הפיתרון הוא לבצע אכיפה ראויה של העניין.

משה כחלון: הדוגמא לא מתאימה.

משה כחלון: גם היו כבלים בלתי חוקיים ולאחר שעשו כבלים זה חיסל אותם.

זאב פרידמן: אבל הפתרון להתמודד עם הפרת הדין איננה בהתרת האיסור.

זאב פרידמן: הפיתרון הוא בהגברת האכיפה.

זאב פרידמן: אני מזמין את כל הגורמים להגיע להעמקת האכיפה.

משה כחלון: הוא הציע להסדיר לא להתיר.

זאב פרידמן: זה היינו הך.

זאב פרידמן: אני רק רוצה להעיר בהערה נוספת, כאשר אנחנו מדברים על יידוע, כולנו יודעים שככל שהעלילה מרתקת יותר, ככל שהצגה טובה יותר, אנחנו לא נשים לב.

זאב פרידמן: כשאתה תכנית שלמה שנמשכת פרק זמן של שעה, אף אחד לא זוכר שהוא ראה אי פעם שיקופית שאומרת שכאן תהיה פרסומת של חברה פלונית ואלמונית, גם אם נשים את השיקופית בסוף.

זאב פרידמן: אם אנחנו רוצים לפתוח את מצב שבו ישתלטו על חיינו באמצעות הפרסומות, בבקשה, זאת הדרך.

ישראל חסון: אם המטרה היא למנוע את הפרסום הסמוי, אסור להילחם בכוחות הטבע וצריך לראות איך מסדירים את התוכן השיווקי.

ישראל חסון: אם ישנה ועדה שעשתה עבודה מקיפה בנושא הזה, אני מציע שאנחנו כאן בוועדה ניתן מועד, מחצית החודש הבא, שהוועדה הזאת תציג פה את ממצאיה.

ישראל חסון: נעשה דיון.

ישראל חסון: מישהו עשה עבודה יסודית, ונשב ונחליט על אופן ההסדרה.

ישראל חסון: אני לא מציע לאף אחד מאיתנו לנסות להילחם במשהו שכנראה אי אפשר להילחם בו.

דב אברמוביץ: יש ערוצים מסחריים שבהם מותר לשדר פרסומות.

דב אברמוביץ: יש ערוצים שכרגע המצב החוקי הוא שאסור לשדר שם פרסומות.

דב אברמוביץ: אני מתנגד למה שאמר נציג איגוד המפרסמים, כאילו שדווקא את האבחנה הזאת צריך לסלק.

דב אברמוביץ: אם וכאשר יחליטו שצריך לשדר פרסומות גם בערוצי הכבלים והלוויין האחרים, זה סיפור אחר.

דב אברמוביץ: לזה צריך להקדיש הרבה מאוד מחשבה מכיוון ששוק הטלוויזיה נפתח בארץ באופן כזה שערוצי הכבלים והלוויין ממומנים מדמי מנוי שמגיע מהצרכן ואילו הערוצים המסחריים ממומנים מפרסומות.

דב אברמוביץ: ברגע שפותחים את שוק הפרסומות גם לערוצים האחרים, יש לכך השלכות קריטיות לגבי אפשרות הקיום של הערוצים המסחריים שלא יכולים לגבות דמי מנוי.

דב אברמוביץ: לכן, זאת שאלה אחרת.

דב אברמוביץ: השאלה שצריך לדון בה היא האם מותר לפרסם פרסומת סמויה בערוצים בהם מותר לשדר פרסומות?

דב אברמוביץ: פה אני מברך באמת על הצעד שעשתה המועצה.

דב אברמוביץ: אני חושב שזה צעד חכם, גם בגלל ששוק הפרסומות מלכתחילה הוא מאוד מאוד מצומצם וכרגע אף אחד מהערוצים המסחריים לא מצליח להתאזן אפילו משוק הפרסומות.

דב אברמוביץ: בגלל שיש היום טכנולוגיות של הקלטה דיגיטלית שמאפשרות לצרכן לדלג על פרסומות מסורתיות, בעצם זה צורך השעה.

דב אברמוביץ: גם בגלל מה שנאמר כאן, וזה אכן נכון, שאם המצב הוא שיש תופעה של הפרות בהיקף נרחב, עדיף להסדיר את זה, לקבוע גילוי נאות ולקבוע באיזה תכניות מותר ובאיזה תכניות אסור.

דב אברמוביץ: אני לא חושב שעצם העניין של פרסומת שהיא לא בדרך של תשדיר פרסומת מסורתי, היא באמת סכנה כצעקתה.

משה כחלון: גילוי נאות הפכה להיות מילת קדם.

זאב פרידמן: אדוני היושב ראש, רק תשים לב לעובדה שאם הצרכן מדלג על הפרסומות, כי הוא לא רוצה לראות פרסומות, אנחנו נכריח אותו לראות בדרך טכנולוגית אחרת.

סמדר בן נתן: אני היועצת המשפטית של איגוד הבמאים ואיגוד התסריטאים.

סמדר בן נתן: האיגודים האלה מונים למעלה מ-600 חברים, שהם הבמאים והתסריטאים היוצרים של כל הסוגה העלית, הז'אנר העליון בטלוויזיה.

סמדר בן נתן: הדבר הראשון שאני רוצה לומר הוא שכל מי שניסה לדבר קודם בשם היוצרים לא עשה את זה.

סמדר בן נתן: אנחנו האיגודים המייצגים את הרוב המכריע של מי שיוצר תכניות דרמה ודוקומנטארי בטלוויזיה.

סמדר בן נתן: העמדה של איגודי הבמאים ואיגודי התסריטאים היא חד משמעית והיא מתנגדת לפרסומת סמויה מכל סוג שהוא, כי אנחנו רואים בזה מכירה בנזיד עדשים של העצמאות האומנותית, היצירתית, החברתית והפוליטית שלנו.

סמדר בן נתן: העמדה הזאת היא לחלוטין חד משמעית.

יובל לב: אתם רוצים לקבל כסף, זה מה שאתם רוצים.

סמדר בן  נתן: הכסף הזה לא יגיע אל היצירה, ויצירה שקנו אותה היא לא יצירה ראויה לשמה.

סמדר בן  נתן: במקום שיתנו לגופי הטלוויזיה להרוויח בקלות מזה שמשלמים להם על פרסומות סמויות, אולי שיעבדו כדי לספק לנו טלוויזיה איכותית, טלוויזיה שיש בה חופש ביטוי, חופש אומנותי, שיש בה הבעת דעות, שיש בה תכנים מאתגרים, תכנים חשובים, ולא שהכל יהיה מסובן ומלובן ומרוכך לטובת התכנים הפרסומיים שרוצים להכניס לשידורים.

סמדר בן  נתן: כל מי שאני שומעת פה תומך בפרסומת הסמויה.

סמדר בן  נתן: כולם אומרים פה שהיא קיימת.

סמדר בן  נתן: זה שהיא קיימת עוד לא משכנע אותי, ולא צריך לשכנע אף אחד אחר בזה שהיא טובה.

סמדר בן  נתן: השאלה למה היא טובה?

סמדר בן  נתן: למה אנחנו צריכים את זה?

סמדר בן  נתן: והתשובה היחידה שיש, היא כי המפרסמים והפרסומאים עושים מזה כסף.

סמדר בן  נתן: אין סיבה אחרת.

סמדר בן  נתן: אני לא שומעת שום - - -

אילן לב: זה לא נכון.

משה כחלון: אנחנו לא בתהליך של חקיקה.

משה כחלון: כאן כל אחד יגיד את דעתו.

משה כחלון: היה לך הסכם בהתחלה שהיא תגיד מה שאתה רוצה?

משה כחלון: היא מביעה את דעתה ואני מבקש לאפשר לה להביע את דעתה.

סמדר בן נתן: יש הבדל גדול מאוד בין הקולנוע לבין הטלוויזיה.

סמדר בן נתן: הדוגמאות שהובאו כאן מעולם הקולנוע לא צריכות להיות רלוונטיות לתחום הטלוויזיה.

סמדר בן נתן: הקולנוע הוא תחום בלתי מוסדר.

סמדר בן נתן: הוא לא משתמש במשאבים ציבוריים, במובן הזה שיש מספר מוגבל של ערוצים.

סמדר בן נתן: זה משאב ציבורי מוגבל ולכן יש עליו רגולציה, שנכנס לכל בית ובית, ולכן הפיקוח עליו הוא מוגבר.

סמדר בן נתן: לכן, מלכתחילה נקבע באופן הכי ברור שפרסומת סמויה היא אסורה.

סמדר בן נתן: צריכה להיות הפרדה בין פרסומת לבין תוכן.

סמדר בן נתן: כל גילוי שלא יהיה, בין בשקופית בהתחלה, בין בשקופית בסוף, ובין אם יופיע אייקון על המסך, הוא לא גילוי נאות.

סמדר בן נתן: ברגע שהצרכן יהיה מודע שזאת פרסומת סמויה אתם לא תרצו את זה יותר כי זה יפספס את המטרה.

סמדר בן נתן: כל אייקון ייעשה שקוף, כל שקופית שוכחים אותה.

סמדר בן נתן: כל המטרה של זה היא בעצם להכניס פרסומת ללא מודעות הצרכן.

סמדר בן נתן: השאלה היא, האם אנחנו רוצים, בין כצרכנים ובין כיוצרים, לתת יד לרמייה של עצמנו ולהכפפה של התכנים שנראה בטלוויזיה לאינטרסים מסחריים.

אבשלום וילן: לצערי, השתתפתי בשורה שלמה של דיונים בוועדה הזאת בשלהי הכנסת הקודמת.

אבשלום וילן: קם אז וגם עכשיו, יש לי כל הזמן הרגשה שאנחנו כל הזמן שאנחנו במין תרגיל להונאה עצמית.

אבשלום וילן: באיזה מובן?

אבשלום וילן: הרגולטור קיבל שורת של הכרעות בשנים האחרונות ועל פיו מתחלקת עוגת הפרסום.

אבשלום וילן: נאמר פה כבר מה מותר לכבלים וללוויין ומה אסור, מה מותר לערוצים המסחריים ומה מותר לכל השאר.

אבשלום וילן: כל פעם, כאשר נוצרת בעיה, מנסים לשפר עמדות עם כל מיני רעיונות יצירתיים.

אבשלום וילן: היה לנו את הקטע זה עם שידור המונדיאל.

אבשלום וילן: אתה רואה איך זה הולך.

אבשלום וילן: כאשר אנחנו פה מנסים לעשות, כוועדה שממונה על ההכרעות של הרגולטור, סדר במערכת, שמה שהחליט הרוגלטור ואושר על ידנו אכן יתקיים – אנחנו מותקפים.

אבשלום וילן: אז תראה מי הוא בעל האינטרס ולפי זה תבין.

אבשלום וילן: הרי כאשר הציעו לנו הצעת חוק לשידורי המונדיאל, בואו תתירו לנסיון פרסומת בכבלים ובלוויין, ועל הסף דחינו אותה, כי אמרנו שאפשר להיות מאוד פופולאריים ולקנות את הציבור, אבל נפר את עקרונות היסוד עליהם החלטנו, ולכן לא.

אבשלום וילן: אז קיבלנו כתבות כאילו ערוץ 2 קנה אותנו.

אבשלום וילן: היום, כאשר בא לכאן איגוד המפרסמים ומסביר לנו למה בעצם גזרנו גזירות שהציבור לא יכול לעמוד בהם, ולכן אנחנו צריכים לכופף את העקרונות עליהם החלטנו.

אבשלום וילן: אז אין לנו שום בעיה לצאת נגדם ולהגיד: "לא, סליחה".

אבשלום וילן: יציגו מועצת הכבלים והלוויין, יציגו מועצת הרשות השניה, ויגידו: "קבענו הוראות, ישנה שיטה.

אבשלום וילן: אתם אוכפים או לא אוכפים?

אבשלום וילן: אם אתם לא אוכפים, אז איפה הבעיות ומה עושים?

אבשלום וילן: " לא יכול להיות מצב שתהיה חלוקת עוגה בצורה מסויימת ואחרי זה יש תורה בעל פה וכל אחד עושה דין לעצמו.

אבשלום וילן: ואז תגידו: "תשמעו, זה רצון הציבור, מה אפשר לעשות?".

אבשלום וילן: אדוני, נציג איגוד המפרסמים, במפורש – לא.

אבשלום וילן: לא בשביל זה אנחנו קיימים כמחוקק.

אבשלום וילן: ישנם פה נציגי הרגולטורים.

אבשלום וילן: אני ראיתי, לפחות רגולטור אחד, נכון ששיבחתם אותו מאוד, אני ממש התרשמתי מזה, אבל ראיתי שביום ראשון כשהוא היה צריך לפעול, הוא פעל והוציא הוראות מיידית.

אבשלום וילן: אני מקווה מאוד שמועצת הרשות השניה, למרות כל מה שתיארתם פה על צבעים סגולים וכתומים וכל מיני, כאשר היא צריכה לפעול, היא תפעל.

אבשלום וילן: אבל אי אפשר לקחת כל פעם קטע אחר ולהגיד: "בקטע זה ערוץ מסחרי לי נוח – תוותר לי.

אבשלום וילן: בקטע הזה לי ככבלים ולוויין זה נוח – תוותר לי".

אבשלום וילן: השיטה הזאת לא עובדת ואני מציע שאנחנו נהיה מאוד מאוד חד משמעיים.

אבשלום וילן: מדיניות צריך לקיים וצריך לאכוף.

אבשלום וילן: כל שבועיים יבואו אלינו בהצעות להקלות?

אבשלום וילן: זאת לא הכתובת, אנחנו לא השולחן לזה.

דנה נויפלד: התחיל פה דיון לגבי איך מסדירים את התוכן השיווקי ומה אסור ומה מותר ואיך, כן גילוי לא גילוי.

דנה נויפלד: לפני שאנחנו נכנסים לרמה זאת של הדיון, אני חייבת לציין שיש שאלה לפי החקיקה הקיימת, האם בכלל אפשר להסדיר את הנושא הזה.

דנה נויפלד: האם מועצת הרשות השניה ומועצת הכבלים והלוויין בכלל יכולות לשבת ולחשוב, אם על ידי הוועדה שיושבת, ואם על ידי כללים, להסדיר את זה?

דנה נויפלד: אנחנו עובדים כרגע במשרד המשפטים על חוות דעת בדיוק בנושא הזה.

דנה נויפלד: אני יודעת את הנקודות העיקריות.

דנה נויפלד: על פניו נראה לנו שהתשובה על כך, לפחות לגבי הרשות השניה ולגבי הערוצים שאין בהם היתר לפרסומת, שהם לא יכולים כרגע להסדיר את זה.

דנה נויפלד: גם אם יש מקום, ויש היתר לשדר פרסומות, זה לא אומר שמותר לשדר פרסום סמוי.

דנה נויפלד: עצם זה שיש היתר לשדר פרסומת, לא ניתן ללמוד מכך אוטומטית שיש אפשרות לשדר תוכן שיווקי או פרסום סמוי.

אבשלום וילן: לא הבנתי, מדוע את אומרת שהם לא יכולים?

דנה נויפלד: החקיקה קובעת באיזה אופן אפשר לשדר פרסומת.

דנה נויפלד: היא לא מאשרת פרסומת והיא מותרת וזהו.

דנה נויפלד: יש הגבלות גם לעניין הזה.

דנה נויפלד: כמו שהחוק בנוי היום, פרסומת בצורה שאתה מתכוון עליה היא אסורה.

דנה נויפלד: בטח ובטח בערוצי הכבלים שאין להם אישור לשדר פרסומות.

אבשלום וילן: למה המועצה והרשות השניה לא יכולה לאכוף את החוק?

דנה נויפלד: זאת שאלה אחרת.

דנה נויפלד: שאלת האכיפה היא שאלה שניה.

משה כחלון: היא אוכפת.

משה כחלון: בתחילת הדיון נורית ענתה תשובה מפורטת.

משה כחלון: דנה נויפלד: אני מדברת כרגע על הסמכות להסדיר את הנושא, לקבוע בכללים מה מותר ומה אסור מבחינת התוכן השיווקי - כן מותר בתכניות כאלה וכאלה, אסור בתכניות כאלה וכאלה, שקופית בגודל כזאת או אחרת - לפי החקיקה הקיימת היום, לא בסמכותה לעשות את זה.

משה כחלון: בעניין הערוצים הידועיים, ערוץ 9 והערוץ הרוסי, לפחות, על פניו יש ספק גם לעניין הסמכות הזאת.

משה כחלון: השאלה היא, האם בכלל ראוי לאפשר תוכן שיווקי או לא, היא גם שאלה שצריך לעסוק בה.

משה כחלון: המחוקק, אם הוא רוצה.

משה כחלון: צריך לקיים דיון בנושא ואז להסדיר גם את העניין הזה.

משה כחלון: אם הוא חושב שאי אפשר להתעלם מהמצב הקיים ושצריך לאפשר את זה בתנאים, יבוא, ויכול להסמיך את המועצות בנושא.

משה כחלון: עד אז המועצות לא יכולות, לגישתנו, להסדיר את הנושא הזה.

אבשלום וילן: אבל הסדר התקין הוא, שאם יש בעיה והמועצות מעלות בעיה, משרד המשפטים צריך להביא הצעת חוק ואנחנו צריכים להתמודד איתה.

אבשלום וילן: זה לא המחוקק הפרטי פה.

אבשלום וילן: הרגולטור הוא מוסד ממלכתי, להזכירך.

אבשלום וילן: את מייצגת את הממלכה, אנחנו מפקחים עלייך.

נורית דבוש: כל הדברים שנאמרו כאן, כולל הדברים שיורם עומד להציג, הוצגו בפני הוועדה של פרופסור אסא כשר.

נורית דבוש: נשמען גם ההערות של היועץ המשפטי של המועצה לצרכנות, היה גם נציג של היוצרים שיושב כחבר ועדה מהמניין, הוא גם זה שיצביע.

נורית דבוש: כולם הופיעו בפני הוועדה.

נורית דבוש: זאת עבודה שנעשית הרבה מאוד זמן.

נורית דבוש: גם המשנה ליועצת המשפטית לממשלה היתה אמורה להופיע ביום ראשון האחרון.

נורית דבוש: היא נסעה לחו"ל והיא תופיע.

נורית דבוש: אפרופו הסדרה, אני חושבת שאחד הדברים שאתם צריכים מאוד לברך עליו זה העובדה שמועצת הרשות השניה לא התעלמה מהמצב.

נורית דבוש: אנחנו רואים את המצב כמו שהוא.

נורית דבוש: אנחנו יודעים מה אומר המחוקק.

נורית דבוש: אנחנו רוצים לאכוף ואנחנו עושים את זה.

נורית דבוש: אבל אנחנו מועצה ציבורית אחראית וכמועצה ציבורית אחראית ומקצועית לא פתרנו את השאלה הזאת כלאחר יד.

נורית דבוש: יכולנו להביא את זה לישיבת מועצה, לאשר את הכללים, לבוא למחוקק וליצור מהלך של חקיקה.

נורית דבוש: החלטנו שלא ללכת בדרך הזאת.

נורית דבוש: בגלל שההיבטים הם כל כך משמעותיים, ובגלל שיש כל כך הרבה פרטים, ובגלל שיש כל כך הרבה השפעות והשלכות, הלכנו לפרופסור אסא כשר.

נורית דבוש: תיתנו לו לסיים את העבודה.

מיכל רפאלי: אני רוצה לומר שני דברים לעניין השאלה העקרונית ולעניין השאלה האתית.

מיכל רפאלי: אני כמעט הסכמתי מילה במילה עם חברי אייל מלובן, בתמיכה הנלהבת של נציג היוצרים על חשיבות התוכן השיווקי לעידוד ולהגברה של היצירה המקורית בישראל וגם על זה שזה חלק מהמציאות ואי אפשר בעצם לצייר את המציאות הישראלית בלי שיופיעו שם פריטים מחיינו, שהם אולי מסחריים.

מיכל רפאלי: הכבלים והלוויין מוציאים בשנת 2006, ביחד, קרוב ל-300 מיליון שקל על הפקות מקור.

מיכל רפאלי: הפקות המקור האלה נוצרות בארץ, מצולמות בארץ, והן לא נופלות באיכותן, ואני מקווה שאולי אפילו עולות, על יצירות שמיוצרות בערוץ 2 ובערוץ 10, ובוודאי משתוות להן.

מיכל רפאלי: ברור לגמרי שהכסף הזה הוא לא במקום המחוייבויות שלנו.

מיכל רפאלי: המחוייבויות שלנו נבדקות קלה כחמורה על ידי המועצה.

מיכל רפאלי: יורדים ובודקים לנו כל דבר וכל דבר מגובה בבדיקה של רואה חשבון.

מיכל רפאלי: זאת אומרת, הכסף הזה הוא מחוץ להתחייבויות שלנו.

מיכל רפאלי: במקרה הטוב הוא הולך למפיקים ומאפשר להם שההפקה תהיה יותר ממה שאנחנו יכולנו לשים ושמנו על פי המחוייבויות שלנו.

מיכל רפאלי: הגענו לנקודה האתית.

מיכל רפאלי: רוב האנשים פה ורוב נציגי הגופים הצרכניים מדברים על הנקודה האתית.

מיכל רפאלי: אני לא יכולה להבין איך יכול להיות מצב שבו הג'יפ נוסע בתכנית ערוץ 2, זה בסדר שיראו את התקריבים של הגלגלים שלו, של הונדה.

מיכל רפאלי: כשהג'יפ נוסע בתכנית אחרת, אולי אפילו יותר טובה בכבלים או בלוויין או משודר בשידור בכבלים בשידור חוזר בלוויין, שם הג'יפ צריך להיות מטושטש, מצלמים אותו מרחוק – פתאום עקרונות אחרים לאתיקה.

מיכל רפאלי: זה לא יעלה על הדעת.

מיכל רפאלי: אם זאת פרסומת, שהיא תהיה בזמן שמותר לזכייני ערוץ 2 לפרסומת פר שעה.

מיכל רפאלי: ואם זה לא פרסומת, אלא שזה תוכן שיווקי, שהוא באמת משהו אחר לדעתי, צריך להסדיר אותו, צריך שתהיה שקיפות.

מיכל רפאלי: אין ספק שצריך שיהיה בתחילת ובסוף התכנית איזכור לכך שהתכנית מומנה בסיוע של".

מיכל רפאלי: אבל לא יכול להיות שפתאום הערכים, הדברים שכל האנשים מדברים עליהם, שקיפות ולהגן על ילדינו, שמא הם יראו בתכנית 24 מכונית פורד?

משה כחלון: לא להיתמם, לא על זה מדובר.

מיכל רפאלי: כל מה שצריך שתהיה שקיפות, שיהיה ברור ושהכסף של המחוייבויות שלנו לא יתערבב עם הכסף הזה.

מיכל רפאלי: שכל אחד יידע שהתכנית מומנה בסיוע.

יורם מוקדי: הצגתי קודם את החששות במצגת.

יורם מוקדי: שוב, אנחנו כרגע מדברים על ערוצים שמותר להם לפרסם.

יורם מוקדי: בכוונה בחרנו להסדיר את הערוצים האלה בלבד.

יורם מוקדי: הם יכולים לפרסם עכשיו.

יורם מוקדי: השאלה היא רק, האם אנחנו מטפלים בחששות שלנו או לא?

יורם מוקדי: בכבלים ובלוויין אסור לפרסם.

יורם מוקדי: במסגרת הזאת פירסמנו שימוע לפני שנתיים בשאלות כלליות: בכלל האם להיכנס?

יורם מוקדי: האם בכלל להסדיר את הנושא הזה?

יורם מוקדי: האם לטפל בו?

יורם מוקדי: השתתפו בו בערך 30 גורמים, נציגי גופי יוצרים שונים, גופים צרכניים, גופים שבעד וגופים שהיו נגד.

יורם מוקדי: בעקבות זה ניסחנו טיוטה של כללים ואחרי זה פרסמנו את זה לשימוע נוסף.

יורם מוקדי: אחרי זה החלטנו להחיל את זה לחצי שנה נסיון על ערוץ 9 ועל ערוץ 24.

יורם מוקדי: ומדוע החלטנו להיות כל כך זהירים?

יורם מוקדי: כי התחום הזה הוא תחום שאין בו נכון לא נכון ואין בו דברים ברורים, ואין מדינה בעולם שאתה יכול לקחת דווקא את המודל שלה.

יורם מוקדי: אבל הצענו מודל שלדעתנו עונה על החששות.

יורם מוקדי: יש בעיה של "אינטגריטי" או בעברית "יושרה".

יורם מוקדי: יש בעיה כשאלמנט מסחרי משתלט על תוכן ויש לנו חששות.

יורם מוקדי: ולכן, לפי הכללים שלנו, שחלים על ערוץ 9 וערוץ 24, אסור לשלב אלמנטים מסחריים בחדשות ואקטואליה, בתחקיר, בצרכנות, בדרמה, וסאטירה ותכניות אחרות.

קריאה: מדוע לא בדרמה?

יורם מוקדי: שאלה טובה.

יורם מוקדי: כי בדרמה קיבלנו את עמדת חלק מהיוצרים, בעיקר מאיגוד הבמאים והתסריטאים, שהם אמרו - - -

אייל מלובן: שהם הראשונים שרצים לחברות לבקש.

אייל מלובן: שיפסיקו להיות דו פרצופיים.

יורם מוקדי: בתכניות האלה יש חשש שהאלמנט המסחרי יהיה כל כך דומיננטי, שבעצם במודל הרגיל שהתסריטאי היה יושב וכותב תכנית, כאן האלמנט המסחרי ישתלט.

יורם מוקדי: מה גם שאני ואחי הרגולאטורים ברשות השניה, לגבי דרמה, נעשתה פה פעולת רגולציה כזאת שאנחנו רוצים, לטעמנו, להשאיר את הדרמה מחוץ למשחק המסחרי, להשאיר אותה טהורה.

יורם מוקדי: אגב, אותם גופים שאומרים לא לתת תוכן שיווקי בכלל, כן מסכימים שזה יהיה בקולנוע, וזאת בעיה.

יורם מוקדי: כי הרי בקולנוע הצופה חשוף בדיוק כמו שהוא בטלוויזיה ואולי אפילו יותר כי הוא לא יכול לברוח.

יורם מוקדי: יש פה בעיה.

יורם מוקדי: הסטנדרטים שאנחנו מטפלים בהם הם שונים.

יורם מוקדי: בטלוויזיה, חלילה וחס, ובקולנוע הכל בסדר.

יורם מוקדי: אנחנו אוסרים גם בקליפים ומוסיקה.

יורם מוקדי: אסרנו אלמנטים מסחריים בקליפים שזה לכאורה לחם חוקו של ערוץ המוסיקה.

יורם מוקדי: מצד אחד היינו צריכים לאפשר כסף מסחרי שייכנס ויממן קליפים, במיוחד לאמנים שאין להם כסף.

יורם מוקדי: מצד שני, היה לנו חשש מאוד גדול שערוץ המוסיקה, מערוץ שמקדם 800 קליפים בשנה, מהר מאוד ישתלט עליו אלמנט המסחור, והוא ישדר רק את הקליפים שמשלמים לו.

יורם מוקדי: אגב, יש לנו הרבה מאוד כאב בטן בנושא הזה כי מצד אחד, אנחנו אומרים לא, ומצד שני, אנחנו הורגים אפשרויות להרבה מאוד קליפים.

יורם מוקדי: השארנו לעצמנו סמכות לאשר במקרים מיוחדים.

יורם מוקדי: אחת הדוגמאות לזה היתה קליפ שהופק עבור השידור הציבורי, קליפ שהיה צריך לנסוע לארוויזיון ושחשבנו שאנחנו לא נמנע את שידורו, אלא פשוט ישודר עם כותרת שאומרת שהוא מומן באמצעות תוכן מסחרי.

יורם מוקדי: בעצם זה אומר שהשארנו את המשחק, בכלל לאפשר שידורים מסחריים, בז'נאר של בידור ובז'אנר של ריאלטי.

יורם מוקדי: באופן תיאורטי גם בספורט, כי בערוץ 9 ובערוץ 24 אין בינתיים ספורט.

יורם מוקדי: יש מנגנונים נוספים לשמור על היושרה.

יורם מוקדי: אחד, זה מנגנון של עצמאות מערכתית ולחשוף מוצרים.

יורם מוקדי: כלומר, גם אם אני מתיר בתכנית בידור לחשוף מוצרים, צריכה להיות בזה הצגה תוכניתית ושמירת הפרדה בין עובדי הפקה ונציגי גופים מסחריים.

יורם מוקדי: ישנם גם מנגנונים נוספים למניעת הבלטה מוגזמת, איסור על עידוד הצופים לרכוש מוצרים.

יורם מוקדי: זאת אומרת, גם אם הפחית הזאת תגיע לתכנית, המנחה לא חייב להגיד: "איזה משקה נהדר".

יורם מוקדי: ישנם נוהלים פנימיים שיפרידו בין הגוף המממן להפקה.

יורם מוקדי: אני אומר שכל המנגנונים הפנימיים האלה הם מאוד יפים, אנחנו לא תולים בהם את כל יהבנו.

יורם מוקדי: אלה דברים שהם אולי קו הגנה שני.

יורם מוקדי: קו ההגנה הראשון להוציא את האלמנטים המסחריים מתכניות בהם הם לא צריכים להיות.

יורם מוקדי: בנוסף, צריך להגן על הצרכן.

יורם מוקדי: נקודת המוצא שפרסומת סמויה היא דבר רע לכן צריך להפוך אותה לגלויה, באותן תכניות שבהן אנחנו מסכימים, באותן תכניות בידור וריאליטי.

יורם מוקדי: קודם כל זה גילוי נאות.

יורם מוקדי: בגילוי נאות נקטנו בקו שהוא המחמיר ביותר בעולם שאומר שקופית גילוי וקריינות בתחילת תכנית, שקופית גילוי בסוף תכנית וגם במהלך התכנית.

יורם מוקדי: אני קורא לזה "שקופיות לוטרקי יוון", לא מספיק שאתה רואה את זה, מישהו גם מקריא לך.

יורם מוקדי: זה אומר: "צופה יקר, דע לך שבתכנית הזאת מוכרים לך משהו".

זאב פרידמן: זה לא מספיק.

זאב פרידמן: הוא לא יודע מה לחפש.

יורם מוקדי: אנחנו אומרים לו שבתכנית הזאת שולבו אלמנטים של חברת קוקה קולה.

יורם מוקדי: אנחנו פה מכוונים אותו.

יורם מוקדי: דבר נוסף, תשדירי שירות ליצירת מודעות.

יורם מוקדי: בערוץ 9 כבר עשינו תשדיר כזה שאומר לצופים: "תדעו לכם שיש תכניות שיש בהן אלמנטים מסחריים ואנחנו נספר לכם על זה", וזה חידוש.

יורם מוקדי: הדבר האחרון הוא הדיון הציבורי, שמאז שהתחיל הדיון הציבורי הזה לפני שנתיים, והעיתונים כותבים על זה ואנשים מדברים על זה, יש יותר מודעות.

יורם מוקדי: העובדה היא שאם פתאום ערוץ משדר, למשל, בפתיחת המונדיאל אלמנט מסחרי, אז לא רק חבר הכנסת חסון מקבל טלפונים, אלא גם הרגולטור מקבל וזאת בהיקף הרבה יותר גדול מפעם.

יורם מוקדי: פשוט יש יותר מודעות, ככל שמדברים יותר על הנושא הזה.

יורם מוקדי: בעצם בכללים האלה יש איזה סט שאפשר להתחיל להתווכח.

יורם מוקדי: מישהו יגיד לי למה אני אוסר בדרמה, ואני אגיד שאני חושב שצריך לאסור בדרמה.

יורם מוקדי: יש איזו נוסחה שצריכה לאזן בין הצורך, אולי, לגדר את התופעה הזאת.

יורם מוקדי: ואולי להתחיל להגיד לגבי אותו שוק שחור, מה מותר ומה אסור.

יורם מוקדי: ואם אתה אומר שאסור בתחקיר ותעודה, אז אמרת את זה במפורש ברחל בתך, ואתה מתחיל לאכוף את זה כמו שצריך.

יורם מוקדי: אנחנו מוצאים את עצמנו כבר ביחסים הרבה יותר טובים עם ערוץ המוסיקה וערוץ 9 כי סוף סוף אמרנו להם מה אנחנו רוצים מהם.

יורם מוקדי: וכשהחצי שנה הזאת מסתיימת, ואנחנו צריכים לבדוק את עצמנו, אנחנו נצטרך לעשות סקרים ולראות האם הצופה מבין מה קרה פה והאם יש יותר מודעות, האם נגרם נזק, האם הדבר הזה כל כך משמעותי.

יורם מוקדי: אני יכול לומר לכם, כמי מרצה בנושא הזה בפני רגולטורים בחוץ לארץ, היה הרבה יותר קל לקיים דו שיח עם רגולטורים כשיש איזה סט כללים ומתחילים להתווכח.

משה כחלון: איך אתה מתמודד עם השאלה שמשרד המשפטים לא מאשר לך לעסוק בזה, לפחות כך הם מציגים את זה, שאסור לך בכלל לקבוע ושאין לך סמכות.

משה כחלון: אתה מכין לנו פה תכנית חומש.

משה כחלון: בנוסף, יושב ראש הוועדה הקודם הוציא לך גם מכתב בעניין הזה.

משה כחלון: הבנתי שהכללים נכתבו עוד קודם, אז נניח את זה בצד, אבל איך אתה מתמודד עם השאלה הזאת?

יורם מוקדי: בחוק שמכיל את הרגולציה של ערוץ 9 וערוץ 24, שהוא חוק התקשורת, שהוועדה הזאת חתומה עליו, לגבי ערוצים ייעודיים, אין איסור שאומרת שחייבת להיות הפרדה בין פרסומת לבין שידורים.

יורם מוקדי: לא רק שאין איסור, בניגוד לחוקים אחרים ששם זה כתוב במפורש, כתוב שאנחנו מוסמכים לקבוע כללים בין היתר בנושאים הפרדת שידורי פרסומת, ומיקומם של שידורי פרסומת במסגרת משדר שאינו פרסומת.

יורם מוקדי: אין הוראה יותר ברורה מזאת.

דנה נויפלד: אנחנו מטילים ספק.

יורם מוקדי: חילוקי הדעות שלי עם המשנה ליועץ המשפטי לממשלה, ברגע שהם יוכרעו הם יוכרעו.

יורם מוקדי: לא יצא עד עכשיו כתב עצירת עבודה מצד אף אחד.

יורם מוקדי: אני, מבחינה משפטית, ישן טוב בלילה.

יורם מוקדי: שאלה אחרת לגמרי היא שאלה של איפה אני מסדיר את זה ואיך אני מסדיר את זה.

יורם מוקדי: הרי באכיפה היום יומית שלי אני מפרש את החוק ואת הכללים כל הזמן וקובע מה פרסומת ומה לא.

יורם מוקדי: האם, כשאני אקבע כללים כאלה על ערוצים 9 ו-24 אני מטיב את מצבו של הצרכן לעומת היום?

יורם מוקדי: בהחלט כן.

יורם מוקדי: האם אם אני אקבע עכשיו הם ידעו לפחות מה אני רוצה מהם סוף סוף?

יורם מוקדי: התשובה היא כן.

יורם מוקדי: זה רץ חצי שנה וזה ירוץ עוד וזה טסט קייס טוב מאוד לראות אם עשינו עבודה טובה או לא.

יורם מוקדי: ברגע שהרשות השניה גם תצא עם סט של כללים והשחקנים ידעו מה קורה, אפשר יהיה לנהל את הויכוח עוד יותר ולבוא ולהגיד: "העברתם את הקו במקום הלא נכון".

יורם מוקדי: או אנחנו העברנו את הקו במקום הלא נכון.

יורם מוקדי: הדבר החשוב הוא, שאי אפשר לעצום את העיניים עם הדבר הזה.

יורם מוקדי: שום רגולטור לא יכול לבוא ולהגיד: "תשמעו, יש תופעה, ואני כל פעם מסדיר אותה פר תכנית".

יורם מוקדי: אגב, יש דברים שאני עושה היום, וזאת לא רגולציה.

יורם מוקדי: רגולציה צריכה להגיד מה אתה רוצה מאיתנו.

יורם מוקדי: לפחות ערוץ 9 וערוץ 24 יודעים מה אני רוצה מהם.

יורם מוקדי: אני מקווה שיום אחד גם הכבלים והלוויין ידעו איפה הקו עובר בין פרסומת אסורה ופרסומת מותרת.

יורם מוקדי: זאת תורה שנכתבת עכשיו ברמות מאוד מאוד קטנות.

יורם מוקדי: הדבר הזה התקבל בהתלהבות באירופה, עד כדי כך שחלק מהמדינות ממש אימצו את הקו הזה.

יורם מוקדי: האירופאים, אגב, יותר ליבראלים בגילוי הנאות והם כן מתירים בדרמה.

יורם מוקדי: אני חושב שהם טועים, אבל יש פה אנשים אחרים שחושבים שהם צודקים.

יורם מוקדי: אני חושב שאם אנחנו נתחיל עם בידור וריאליטי ונמקם את זה שם ונתמקד, נוכל לבחון את עצמנו בעוד תקופה מסויימת.

יורם מוקדי: נכון לעכשיו, עם ערוץ 9 וערוץ 24 אנחנו מרגישים טוב מאוד.

יורם מוקדי: הלוואי שזה יעזור להם, כי אלה ערוצים שבאופן טבעי אנחנו חפצים ביקרם.

אבשלום וילן: יורם, אתה מודע לזה שבעצם כל העקרונות שלכם זה שכל ישר ואין בעצם עיקרון אובייקטיבי?

משה כחלון: יש פרשנות שהיא בויכוח כרגע.

אתי בנדלר: עיינתי בסעיפי החוק הרשות השניה לטלוויזיה ורדיו, ששם מוסדרים השידורים של ערוץ 2 וערוץ 10, ובהוראות חוק התקשורת בזק ושידורים, שם מוסדרים שידורי הכבלים והלוויין, ובכללם שידורי הערוצים הייעודיים, שהם משודרים בכבלים ובלוויין, קרי ערוץ 9 וערוץ 24, והם היחידים שמותר בהם פרסומת, בניגוד לכל הערוצים האחרים המשודרים בכבלים ובלוויין.

אתי בנדלר: התעוררו אצלי ספקות מאוד רציניים אם אכן יש למועצות המסדירות את השידורים ברשות השניה בכבלים ובלוויין, הסמכות להסדיר את הנושא של התוכן השיווקי או פרסומת סמויה, או תקראו לזה איך שאתם רוצים, כל אחד בהתאם לנטיית ליבו, לרבות השאלה אם הוא רוצה שתהיה לזה קונוטציה שלילית או קונוטציה חיובית.

אתי בנדלר: מכל מקום, לי הדברים כרגע אינם חד משמעיים באופן מוחלט.

אתי בנדלר: אני מאוד שמחה שמשרד המשפטים נדרש לנושא כי אני בהחלט רוצה לראות את חוות הדעת הרלוונטיות לצורך העניין כדי שאני אגבש עמדה סופית בנושא הזה.

אתי בנדלר: מכל מקום, דבר אחד די ברור לי, חברי הכנסת.

אתי בנדלר: הכנסת אמרה את דברה באשר למקורות המימון של ערוצי התקשורת השונים – מי חי מדמי מנוי, מי חי מפרסומת, מי חי מתשלום אגרה.

אתי בנדלר: אני מאוד חוששת שהנושא של התוכן השיווקי, אם הוא יוסדר שלא על ידי המחוקק הראשי, עלול להפר את האיזון שאתם קבעתם בחוק.

אתי בנדלר: לכן נראה לי, שכך או כך, יהיה מקום להסדיר את הנ ושא הזה לפחות ברמה של קביעות עקרוניות, ברמה של הסדר ראשוני, קרי, על ידי חוק של הכנסת.

אתי בנדלר: אני מאוד מצפה, לאחר קבלת חוות הדעת של משרד המשפטים, שהוועדה תערוך שוב דיון בנושא, וככל שיהיה צורך, אני מצפה שהממשלה תגיש לכנסת הצעת חוק שתתייחס להסדרת הנושא של תוכן שיווקי/פרסומת סמויה, כדי שהכנסת תוכל לומר את דברה בעניין הזה בצורה חד משמעית.

אהוד נבות: אני רוצה לתמוך בדבריו של אייל מלובן.

אהוד נבות: אני מוכרח להגיד שהתופעה הזאת קיימת ומתגברת כל הזמן, וכפי שנאמר פה, היא בלתי ניתנת לעצירה.

אהוד נבות: כמו שנאמר כאן, הרגולטורים והמחוקק חייבים להיכנס ולקבוע את הכללים להגדרה של הנושא.

אהוד נבות: מעבר לכך, צריך לתת את הדעת לכך שמרבית האנשים בציבור הרחב בכלל לא מודעים ולא יודעים שהתופעה הזאת קיימת.

אהוד נבות: קוראים לזה תוכן שיווקי וזאת מכבסת מילים לפרסומת סמויה.

אהוד נבות: האנשים לא מודעים לכך.

אהוד נבות: אני חושב שצריך להטיל על הרגולטורים השונים, בהודעה מסויימת, להביא למודעות הציבור שדבר כזה אכן קיים.

אהוד נבות: בין אם זה מוסדר או לא מוסדר, זה קיים ואנשים חייבים לדעת שזה קיים.

אהוד נבות: אני לא מדבר על שקופית חסות.

אהוד נבות: זה צריך לבוא ברמה של הסברה שהדבר הזה קיים ושאנשים יהיו מודעים לכך.

אהוד נבות: יש קושי רב בפיקוח על התופעה הזאת ולכן חייבים הרגולטורים והמחוקק לקבוע כללים ברורים שיהיו ניתנים לאכיפה.

אהוד נבות: היום הכללים הם מאוד פלואידים, ומאוד נתונים לפרשנות ולא נתונים לאכיפה.

אהוד נבות: מעבר לכך חייבת להיות שקיפות, ואולי גילוי נאות זאת המילה המקובלת, לכך שהדבר הזה קיים.

אהוד נבות: מעבר לכך, יש הכרח שזה לא יהיה על חשבון תקציבי ההפקה השוטפים, זה יהיה מעבר ומעל תקציבי ההפקה ולא כחלק מתקציב ההפקה.

אהוד נבות: שלא יבוא מפיק ובגלל שיש לו פרסום סמוי, יורידו חלק מתקציב ההפקה, אלא שזה יהיה מעל תקציב ההפקה, וזה יוקדש לנאותות הפקה, להעלאת רמה ואיכות של ההפקות שמתקיימות.

אהוד נבות: מעבר לכך, צריך להגדיל את אחוז המימון של התוכן השיווקי, שלא ישתלט על ההפקות אלא שיהיה אחוז מסויים מתוך תקציב ההפקה, שזה יהיה תקציב שנלקח מתוך התוכן השיווקי.

יצחק קמחי: כמה הערות בהמשך לדבריה של היועצת של משרד המשפטים.

יצחק קמחי: גם בחוק הגנת הצרכן ישנה התייחסות לפרסומת סמויה.

יצחק קמחי: הנושא נאסר בסעיף 7(ג)(1): "פרסומת העלולה להביא אדם סביר להניח, כי האמור בה אינו פרסומת, יראו בכך פרסומת מטעה אף אם תכנה איננו מטעה.

יצחק קמחי: " גם אנחנו מחכים להחלטה של משרד המשפטים, כי הנקודות האלה מצויות בידיהם.

יצחק קמחי: אני מקווה שעם קבלת ההחלטה, נוכל לגבש גם אצלנו את הכללים כיצד לפעול.

יצחק קמחי: בנוסף לזה, במסגרת הוראות חוק הגנת הצרכן נאמר בסעיף קטן (ג)(4): "השר, באישור ועדת הכלכלה של הכנסת, רשאי לקבוע כללים בדבר הנוסח והדרך שבהם על המפרסם לציין ולשדר כי מדובר בפרסומת".

יצחק קמחי: כרגע זה בעצם בסמכות שר המסחר התעשייה והתעסוקה.

יצחק קמחי: אנחנו נשמח לקבל את עמדתם של הגופים הרגולטורים לפני שאנחנו ננקוט באיזשהם תקנות בנושא הזה.

יצחק קמחי: לגופם של הדברים, הוזכרה כאן המילה אוטונומיה.

יצחק קמחי: זאת באמת לא מילה סתמית.

יצחק קמחי: גם הוועדה הנכבדה צריכה לזכור במה אנחנו מדברים כשמדברים על פרסום סמוי.

יצחק קמחי: אנחנו נותנים למעשה, למפרסמים ולפרסומאים, רשיון להתעסק עם המחשבות שלנו, עם הרצונות שלנו.

יצחק קמחי: זה פשוט להיכנס למוח.

יצחק קמחי: אני לא יכול לזפזפ ואני לא יכול שום דבר – הם בפנים.

יצחק קמחי: אני חושב שאני רואה משהו תמים לחלוטין ומישהו יושב ומעצב את המחשבות.

קריאה: זה קיים גם בקלטות ילדים.

יצחק קמחי: זה לא נגמר בפרסומות, הוזכרו כאן הסרטים והוזכרו כאן קלטות הילדים.

אייל מלובן: אפשר לעבור להיימיש, שם בכלל אין פרסומות.

יצחק קמחי: יכול להיות.

יצחק קמחי: אולי אני נשמע כמו ראקציונר אבל כן, אני חושב שצריך לשקול את הדברים האלה ואת משמעותם.

אייל מלובן: האם לדעתך, תזמורת שיושבת בתכנית אירוח ורואים שהתוף של המתופף הוא של ימהה.

סמדר בן נתן: אבל לא הכניסו אותו כדי שיראו את ימהה.

אייל מלובן: בפירוש כאן.

אייל מלובן: עושים את זה מיטב הבמאים שלך.

יצחק קמחי: אני מבין שזה נמצא בכל מקום, ובדיוק על זה אנחנו מתרעמים.

אייל מלובן: זה גם היה בבת ים ניו-יורק.

יובל לב: דורון צברי, ויוסי מדמוני?

יובל לב: שני האנשים שמייצגים את עצמם?

יובל לב: בחייכם, עם כל הכבוד.

אייל מלובן: הם במאים מצויינים ואני בכלל לא נכנס למה שיובל אמר.

יצחק קמחי: אני אומר את הדברים בהערכה רבה גם למאמצים רבים שיורם עשה.

יצחק קמחי: גם אני הופעתי בפני הוועדה של פרופסור אסא כשר, אבל אנחנו נמצאים במצב שבו אנחנו עושים תכנית נקיון לאורוות, כאשר הסוסים כבר ברחו מזמן.

יצחק קמחי: אני באמת לא יודע אם זה מה שיפתור את העניין.

יצחק קמחי: כאשר תהיה חוות הדעת של משרד המשפטים, גם את העבודה של פרופסור אסא כשר ואת הוראות החוק הקיימות, ניתן יהיה לבוא ולראות מה אפשר לעשות בצורה אינטגרטיבית, ואולי באמת המחוקק יצטרך לתת את דעתו בסופו של דבר.

יורם מוקדי: ברקע של כל הדבר הזה, צריך לזכור שמאות אלפי שעות הן תוכן זר.

יורם מוקדי: בעצם כשאתה אומר אני לא אוהב פרסום סמוי ואני אאסור את זה, זאת אומרת שאתה אוסר את זה רק על תכניות שמופקות בארץ.

יורם מוקדי: כלומר, השלמנו עם זה שתוכן שמגיע מחוץ לארץ, שמוכר מותגים שכמעט כולם מותגים שנמכרים בארץ, זה בסדר.

יורם מוקדי: כלומר, מקדונלדס בסקס והעיר הגדולה זה בסדר ולעולם בורגראנץ' לא יוכל לעשות שום דבר.

יורם מוקדי: אם אני מגן על הצרכן, אז בבתי קולנוע, קלטות ילדים ובכל מקום היו צריכים לקפוץ עם ההוראות האלה ולטפל בהם.

יורם מוקדי: זה קודם כל בקולנוע, ואני לא מדבר רק על הקולנוע הישראלי.

יורם מוקדי: לכן אם אתה קובע כללים נורמלים, לפחות אתה יכול לאזן במעט את העיוות הזה, שהרי גם לפי הכללים הנוראיים שלי, בורגראנץ' לא יוכל להשתתף בדרמה לעולם, ואפילו לא בקליפ, כפי שפעם הוא רצה לעשות.

יורם מוקדי: אולי, אולי בתכנית בידור, בורגראנץ' המקומי שלנו, הוא יוכל להשתתף.

יורם מוקדי: זה מול המסה שמגיעה לארץ, זה משהו שאי אפשר להתעלם ממנו ואי אפשר לבוא ולהגיד, פרסום סמוי זה דבר נורא, בואו לא ניתן לזה בכלל להיכנס.

יורם מוקדי: אלא אם כן נחסום את עצמנו משידורים מחו"ל או מתכניות מחו"ל.

מנשה סביר: למען הגילוי הנאות, אני לא מדבר בשם הוועדה.

מנשה סביר: אני מביע את עמדתי האישית.

מנשה סביר: אני מרגיש אחריות לומר אותה משום שכיהנתי כיושב ראש המועצה, שנציג הפרסומאים כנראה לא כל כך אהב.

מנשה סביר: אני רוצה לומר את העמדה היותר ברורה בעניין ואני ממש מרגיש צורך לומר לחברי הכנסת, ולהכין אתכם לקראת מה אנחנו צפויים, אם התהליך הזה ימשיך להסלים.

מנשה סביר: ראשית, בואו נאמר את האמת, זאת פרסומת סמויה, זה לא עניין של מכבסה.

מנשה סביר: תוכן שיווקי זה הכל טוב ויפה, זה פרסומת סמויה.

מנשה סביר: עכשיו בואו נדבר על הפן הכלכלי ולאחר מכן על הפן הערכי חברתי.

מנשה סביר: בפאן הכלכלי: המודל הכלכלי הנוכחי, שמחלק את ההכנסות של הערוצים ואת מקורות המימון שלהם, קובע שיש מספר ערוצים מסחריים שיכולים להתקיים מפרסומת סמויה, באשר היא, תיצור מצב של זליגה חמורה, של פרסומות ומקורות מימון לערוצים שאינם אמורים לשדר פרסומות.

מנשה סביר: ההוכחה לכך, אם היום אסור לעשות, ופה אני שומע שעושים ומכירים בעובדה הזאת שזה נעשה כשוק שחור, קל וחומר ערוצים שלא צריכים לעסוק בפרסומות.

מנשה סביר: ומה יקרה?

מנשה סביר: עוגת הפרסום אינה גדלה, וזאת ההוכחה.

מנשה סביר: הפרסומת הסמויה לא הגדילה את עוגת הפרסום.

מנשה סביר: ערוץ 24 יצא, ערוץ 9 גם.

מנשה סביר: לא קרה שבגלל שאושר להם לעשות כך או אחרת פרסומת סמויה, גדל הנתח הפרסומי או שההכנסות שלהם גדלו מכך.

מנשה סביר: יש כאן הסטה מתשדירים לפרסומת סמויה.

מנשה סביר: המשמעות תהיה, אולי במידה מסויימת כרגע זה חדשני, אבל בואו נבין מה יקרה.

מנשה סביר: המשמעות היא שעוגת הפרסום שאינה גדלה, לא תיתן מענה לערוצים.

מנשה סביר: ואתה צודק אבו ואחרים, מחרתיים יתייצבו כאן הזכיינים שקיבלו זכיון בדין מכם, על פי מודל כלכלי מסויים ויגידו: חברים, הקלות.

מנשה סביר: ואני אומר לכם, בתור יושב ראש ועדת המכרזים שבחר ודרש מהם, אני אגיד שחייבים לתת להם, כי אנחנו מקלקלים את היכולת שלהם לעמוד בתנאים האלה.

מנשה סביר: לכן, כדי לשקול את המצב הזה, בוודאי עד אשר, ונקבעו כללים לעניין, הממונה על ההגבלים ואחרים קבעו – עד אשר ערוץ 10 יגיע ל-40%.

מנשה סביר: כדי לאשר פרסומת סמויה צריך לשנות את המודל הכלכלי ולפתוח פרסומות בכלל הערוצים.

מנשה סביר: זאת המשמעות.

מנשה סביר: אז בואו נגיע ליום הזה, נקיים את הדיון הזה.

מנשה סביר: אני אומר, תשנה את המודל הכלכלי אז תוכל לאפשר גם את הדבר הזה.

מנשה סביר: אם תהיה זליגה כזאת או אחרת זה לא יהרוס.

מנשה סביר: אבל נקבעו כללים מתי זה יבוא לדיון.

מנשה סביר: מתי ייפתחו האפשרויות של הערוצים האחרים.

מנשה סביר: כל הדוגמאות שמביאים לכם פה מהעולם זה במקומות שבהם גם הערוצים הציבוריים משדרים פרסומות, זה עולם אחר.

מנשה סביר: כל אחד מביא מהעולם מה שנוח לו.

מנשה סביר: בואו ניקח גם את הדברים שמתאימים לחברה הישראלית כרגע, למצב שאנחנו מצויים בו.

מנשה סביר: זה לגבי העניין הכלכלי.

מנשה סביר: לגבי נושא האכיפה.

מנשה סביר: אני חייב לומר, עזבתי את הרשות השניה לפני כ-8 חודשים ולכן באמת לא הייתי בקיא בהתנהלות המשפטית.

מנשה סביר: זה לא מפתיע אותי שמתנהל שוק שחור עם פרסומת סמויה, אם גורמי האכיפה לא הרימו, לא מודעים או לא מקיימים את ההנחיות המשפטיות של המערכת המשפטית כרגע.

מנשה סביר: ואם יש ויכוח על פרשנות משפטית, קל וחומר שלא צריך היה להמשיך ולהריץ את התהליך הזה.

מנשה סביר: כלומר, זה לא פלא.

מנשה סביר: אם השוטר הוא זה, אז מה אנחנו רוצים מהעבריין.

מנשה סביר: כאשר משטרת ישראל או משרד התחבורה או המשטרה מתירה 90 קמ"ש, אז המכמונות מכוונות ל-100 קמ"ש.

מנשה סביר: יודעים שיש משחק מסויים, יש עניין של חיים ומציאות.

מנשה סביר: כאשר הרגולטורים שינו את עמדתם והעבירו מסר לשוק הזה, חבר'ה אנחנו הולכים לאפשר את זה.

מנשה סביר: תקראו את העיתונות.

מנשה סביר: יורם מוקדי יצא עם כללים, הרשות השניה נתנה הוראה לאסא כשר לדון בעניין הזה של ההסדרה, אז בוודאי שהשוק נפרץ.

מנשה סביר: בוודאי שמי שנזהר עד אז, הירשה לעצמו עכשיו לעשות את זה.

מנשה סביר: כלומר, זה הכיוון, אנחנו בדרך.

מנשה סביר: אז מה העניין?

מנשה סביר: אנחנו מתפלאים?

מנשה סביר: הפחידו אתכם במספרים, אמרו שהשוק השחור גדל.

מנשה סביר: בטח שהוא גדל.

מנשה סביר: כי אם אז היתה חריגה מסויימת וכאשר המועצה והגופי האכיפה היו צמודים לפחות לחוק ולהוראות השעה ואמרו לא, אז היתה זליגה מסויימת בהיקפים שבוודאי לא איימו על כל התהליך הזה.

מנשה סביר: אבל כאשר שחררו את הרסן ונתנו לכולם תחושה שזה הולך להיות או-טו-טו באופן מלא, מה אנחנו מופתעים שהשוק גדל?

מנשה סביר: אז אני מציע שבעניין הזה לא להיבהל.

מנשה סביר: הסוסים לא ברחו, אדוני העורך דין, ואפשר להחזיר הרבה סוסים למקומם, אם רוצים.

מנשה סביר: השאלה מה רוצים.

מנשה סביר: אני חושב, בעניין הזה, במצב הנוכחי, אנחנו מסכנים את המבנה העסקי והכלכלי שנקבע למערכת הטלוויזיה בכלל, ובוודאי עלולים לפגוע קשה בערוצים המסחריים, שמצבם כרגע מאוד לא יציב.

מנשה סביר: במיוחד, כשיש לנו בעיה אל מול זכיון שנתנו להם ברגע זה.

מנשה סביר: הערה נוספת היא במישור הערכי, תרבותי חברתי.

מנשה סביר: עם כל הכבוד לחברים, ויש כאן תמיד ריב מי מייצג את היוצרים.

מנשה סביר: בשם חופש הביטוי הרבה פעמים תקפו אותנו היוצרים והמפיקים והפרסומאים ומי לא.

מנשה סביר: במיוחד הפרסומאים שטוענים שאנחנו חוסמים אותם, לא מאפשרים להם, ואנחנו משטר חושך וכן הלאה.

מנשה סביר: אני לא מבין איפה עכשיו חופש הביטוי.

מנשה סביר: לבוא ולתבוע ולשים את היוצרים בני ערובה בהכנסות וכספים באופן רשמי על השולחן.

מנשה סביר: ברור שהמצב הזה קיים כך או אחרת, אף אחד לא מיתמם.

מנשה סביר: לשים חסות על תכנית לבין לבוא ולכפות פרסומת סמויה בתוכה.

מנשה סביר: אני אסיים בסיפור קטן.

מנשה סביר: אותם ג'יפים שמיכל הזכירה, באותה תכנית ריאלית.

מנשה סביר: זוג מסויים היה צריך לנווט ולהגיע לנקודה מסויימת.

מנשה סביר: זאת תכנית ריאלית, בידור.

מנשה סביר: שימו לב מה קרה: הג'יפ הזה, רצה הגורל והנהג החלמאי שקע בחו"ל.

מנשה סביר: בת הזוג פתחה עליו פה והבמאי חגג, הוא קיבל דרמה במיטבה, יופי של קטע.

מנשה סביר: אלא מה?

מנשה סביר: בעריכה, הנציג של הג'יפ אמר: "חברים, השתגעתם?

מנשה סביר: אתם רוצים שיראו את הג'יפ שקוע בחול.

מנשה סביר: מי יקנה אותו?

מנשה סביר: זה ג'יפ שטח?".

מנשה סביר: אני לא אספר מה היתה התוצאה, אבל זה בתכנית בידור, שהיוצר הבמאי זה מה שהוא חיפש שם.

מנשה סביר: אני רוצה לדבר גם על הזליגה לתוך החדשות.

מנשה סביר: אני אומר עכשיו ליורם מוקדי, אתה פותח את זה בבידור, אתה תקבל את זה בחדשות.

משה כחלון: מנשה, יורם נתן סקירה ונגע בנקודה שהפריעה לי מאוד.

משה כחלון: הוא דיבר על מאות אלפי שעות שידור של תכניות זרות שמגיעות לכאן.

משה כחלון: זה צריך להתחיל לעשות קצת שכל, ואני לא יודע מה יהיו מסקנות ועדת כשר, שיכול להיות שלמעשה אנחנו מקפחים פה איזה פלח שוק.

משה כחלון: עכשיו אתה יועץ של הוועדה.

מנשה סביר: היקף השעות של התכניות הזרות מצומצם ומוגבל, הוא לא אין סופי.

מנשה סביר: אנחנו נותנים עדיפות ברורה, בחוק הרשות השניה ורק שמעתי קודם איך הוט התגאו על שעות היצירה המקורית.

מנשה סביר: אז ההיקף הוא המסה, הוא הדומיננטי, ולכן בעניין הזה ישנה עדיפות ברורה ליצירה הישראלית.

קריאה: זה רק 78%.

מנשה סביר: להזכיר לכם, אלה ערוצי נישה שאסור להם לפרסם.

מנשה סביר: חברים, אל תערבבו פה את הנתונים.

מנשה סביר: הדמגוגיה עוברת את הגבולות של העובדות שצריך להציג בפני הוועדה.

מנשה סביר: אתם לוקחים 98% ערוצי נישה שאסור להם לפרסם.

מנשה סביר: שימו לב מה הולך כאן.

מנשה סביר: אני רוצה לומר עוד משפט.

מנשה סביר: בחירת התכניות הזרות אינה נעשית לפי איזה מותג רץ שם.

מנשה סביר: את התכניות הזרות אתם בוחנים לפי איכות, התאמה, כסף וכו'.

מנשה סביר: לכן אין כאן סכנה כי אתה לא מביא את זה בגלל קוקה קולה או מקדונלדס.

מנשה סביר: לעומת זאת, היצירה העברית, אם אנחנו נכניס לה את כל המערכת הזאת, אנחנו נתחיל להכתיב את התכניות לפי המותגים.

מנשה סביר: אני רוצה לומר עוד משהו לחבריי הפרסומאים.

מנשה סביר: תגייסו את המשאבים היצירתיים שלכם לפתח מודלים יפים וטובים ולא ללכת לנישה הנוחה הזאת, שאחת הבעיות שלה שיש בה הרבה עסקים סמויים.

מנשה סביר: אני רוצה לומר עוד משהו בעניין של הפרסום הסמוי.

מנשה סביר: יש נתונים מהעולם, שאני יכול להביא, שההיקפים הם לא כאלה דרמטיים.

מנשה סביר: הספוט לא מת, כמה שאתם מנסים כל הזמן להרוג אותו.

אלון שטרוזמן: אני רוצה להגיד, כמי שהיה גם יוצר, גם מפיק, ועכשיו גוף שידור, מי שקידם את התוכן השיווקי, מי שדחף אותו, זה לא הפרסומאים.

אלון שטרוזמן: מי שקידם אותו זה המפיקים והיוצרים.

אלון שטרוזמן: נקודה.

קריאה: כלכלית, גם מתי שערוץ 2 נכנס שוק הפרסום גדל עשרות מונים.

קריאה: התוכן השיווקי לא אמור להחליף את הפרסום ולפיכך הגידול יהיה 5%-10%.

קריאה: הוא לא נועד להחליף אותו והוא לא נועד לבוא במקומו.

משה כחלון: תודה רבה.

משה כחלון: הוועדה, כפי שאתם יודעים, רק החלה בדיון הזה.

משה כחלון: זה דיון חשוב, זה נושא כבד.

משה כחלון: נורית, אנחנו מבקשים שתביאי לכאן את מסקנות הוועדה.

משה כחלון: לדעתי לא אתם הייתם צריכים להקים את הוועדה אלא הממשלה.

נורית דבוש: במקום שיש ואקום מישהו נכנס.

נורית דבוש: צריך לברך על זה.

משה כחלון: אני מברך על זה אבל מותח ביקורת על הממשלה.

משה כחלון: על כל פנים, באמת אני מברך אתכם על הקמת הוועדה הזאת.

משה כחלון: יורם, אני יכול להסכים איתך או לא להסכים איתך, אני מברך אותך על היוזמה ועל ההבהרות.

משה כחלון: בישיבה הבאה חשוב לי מאוד לקבל את חוות הדעת ותסיים את ההתדיינויות המשפטיות.

משה כחלון: אני חושב שזה אל"ף בי"ת כי אנחנו לא יכולים להיכנס למהות בלי שיש לנו את המסגרת.

משה כחלון: אני מציע לך לשבת עם משרד המשפטים ולראות אם אתם פועלים מתוך סמכות.

משה כחלון: אי אפשר לפעול כל השנים מתוך פרשנות.

יורם מוקדי: לא התחלנו את התהליך מבלי שביררנו ובדקנו.

משה כחלון: שוב אני אומר, הנושא הזה הוא מאוד רציני, הוא מאוד כבד.

משה כחלון: אנחנו נערוך פה דיון כשיתפרסמו המסקנות של הדיונים.

נורית דבוש: בתוך חודש או חודש וחצי נביא את זה לפה.